Proposta għal REGOLAMENT TAL-PARLAMENT EWROPEW U TAL-KUNSILL dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita /* KUMM/2011/0814 finali - 2011/0392 (COD) */





MEMORANDUM TA' SPJEGAZZJONI 1. IL-KUNTEST TAL-PROPOSTA Ir-Regolament (KE) Nru 683/2008, li daħal fis-seħħ fil-25 ta’ Lulju 2008, jiddefinixxi l-qafas għall-governanza pubblika u l-finanzjament tal-programmi Galileo u EGNOS[1]. B’mod partikolari, dan jalloka EUR 3405 miljun għall-perjodu mill-1 ta’ Jannar 2007 sal-31 ta’ Diċembru 2013. Kif previst fl-Artikolu 22 tar-Regolament (KE) Nru 683/2008, il-Kummissjoni adottat rapport lill-Parlament Ewropew u lill-Kunsill dwar ir-reviżjonii ta' nofs it-terminu tal-programmi Ewropej ta’ navigazzjoni bis-satellita fit-18 ta' Jannar 2011[2]. Dan ir-rapport jipprovdi reviżjoni ddettaljata tal-progress tagħhom minn mindu saret ir-riforma tal-governanza tagħhom fl-2007, jistipula l-istimi tal-ispejjeż u l-isfidi tal-ġejjieni, b’mod partikolari fir-rigward tar-riskji u jispeċifika proposti speċifiċi ta’ kif għandhom jiġu ttrattati, b’mod partikolari biex jitqiesu r-rekwiżiti operattivi taż-żewġ sistemi stabbiliti skont il-programmi. Fil-konklużjonijiet li adotta fil-31 ta’ Marzu 2011 wara li ġie mressaq ir-rapport tal-Kummissjoni tat-18 ta' Jannar 2011, il-Kunsill, fost affarijiet oħra, esprima l-appoġġ tiegħu għal darb’oħra għall-programmi ta’ navigazzjoni bis-satellita kif definit fir-Regolament (KE) Nru 683/2008. Hu nnota wkoll l-istimi tal-ispejjeż globali u l-fatt li l-Kummissjoni kienet se tressaq proposta li tinkludi t-tibdiliet fil-mudell ta' governanza fid-dawl tal-qafas finanzjarju multiannwali li jmiss. Fuq dan il-punt, huwa talab lill-Kummissjoni biex tirrazzjonalizza u tottimizza l-użu ta’ strutturi eżistenti. Min-naħa tiegħu, f’riżoluzzjoni adottata fit-8 ta' Ġunju 2011, il-Parlament iddikjara mill-ġdid l-appoġġ tiegħu għall-programmi Ewropej ta' navigazzjoni bis-satellita u ddikjara li dawn il-programmi għandhom ikunu prinċipalment iffinanzjati mill-baġit tal-Unjoni. Hu enfasizza kemm hu importanti li jiġu implimentati politiki ta' trażżin rigoruż tal-ispejjeż u dawk ta' mitigazzjoni tar-riskju. Huwa talab lill-Kummissjoni biex tressaq proposti leġiżlattivi kemm jista’ jkun malajr b’enfasi partikolari fuq il-bżonn li jkun hemm qafas stabbli fit-tul, partikolarment għat-tħaddim tas-sistemi. Fil-Komunikazzjoni tagħha datata d-29 ta’ Ġunju 2011[3], akkumpanjata minn proposta għal Regolament tal-Kunsill tal-istess data[4], il-Kummissjoni pproponiet li tassenja EUR [7000] miljun għall-finanzjament tal-programmi Ewropej ta’ navigazzjoni bis-satellita matul il-qafas finanzjarju multiannwali li jmiss għall-perjodu bejn l-2014 u l-2020. Madankollu hija indikat hawnhekk li huwa neċessarju li jinżammu l-isforzi biex jiġu kkontrollati l-ispejjeż u li għandhom jiġu ppjanati proċeduri ta’ maniġment ġodda fit-tul. Għandu jiġi nnutat li din is-somma ta’EUR [7000] miljun, fil-prezzijiet kostanti tal-2011, huwa limitu assolut skont l-Artikolu [14 tal-proposta] tar-Regolament tal-Kunsill imsemmi hawn fuq u tikkorrispondi għas-somma ta’EUR [7897] miljun fil-prezzijiet attwali. Huwa importanti li jiġi enfasizzat li l-inċertezzi, li jistgħu jwasslu għal żidiet fl-ispejjeż u dewmien, huma inerenti f'dan it-tip ta' programm kumpless. Dan jeħtieġ li titwaqqaf sistema effettiva ta' maniġment tar-riskju, u dan jista’ jirriżulta fit-teħid ta’ deċiżjonijiet diffiċli. B’dan il-mod, l-ispiża addizzjonali tal-fażi ta' żvilupp, immaniġġjata mill-Aġenzija Spazjali Ewropea, tammonta għal madwar total ta’ EUR 500 miljun. Fuq talba tal-Istati Membri, il-Kummissjoni qablet li tħallas din l-ispiża hi sabiex tassigura l-kontinwità tal-programm. Il-validazzjoni tas-sistema fl-orbita hija l-bażi tal-programm Galileo u nuqqas ta’ finanzjament kien jipperikola l-kontinwazzjoni tiegħu, b’riżultat li tintilef il-kompetenza industrijali u t-tagħmir diġà mibni parzjalment. Ir-Regolament li miegħu tirrilata l-proposta jissodisfa t-talbiet tal-Parlament u tal-Kunsill filwaqt li jqis il-kontenut tal-Komunikazzjoni tal-Kummissjoni tad-29 ta’ Ġunju 2011. Dan huwa l-att bażiku għall-programmi Ewropej ta’ navigazzjoni bis-satellita għall-perjodu kopert mill-qafas finanzjarju multiannwali li jmiss, li jipprevedi b’mod partikolari għall-finanzjament u l-mudell ta’ governanza għall-programmi. Minħabba t-tibdiliet kbar li għandhom isiru fir-Regolament (KE) Nru 683/2008, ġie deċiż li jiġi propost li jkun aħjar jekk ir-Regolament eżistenti jiġi sostitwit minn Regolament ġdid minflok ikun emendat. Huwa tajjeb li wieħed jiftakar li l-programmi Galileo u EGNOS huma proġetti ewlenin tal-Unjoni. Il-promozzjoni ta' din it-teknoloġija, li hija mutur qawwi biex noħorġu mill-kriżi, taqbel perfettament mal-istrateġija Ewropa 2020 u l-politiki għall-iżvilupp sostenibbli. Il-ġenerazzjonijiet il-ġodda ta' prestazzjoni għolja tas-servizzi ta’ navigazzjoni bis-satellita jipprovdu opportunitajiet konsiderevoli fl-oqsma kollha ta' attività b’ħafna impjiegi li huma marbuta mal-espansjoni tas-swieq, li kibru b'rata annwali ta' 30 % matul dawn l-aħħar snin. F'dan il-kuntest, il-Kummissjoni qiegħda taħdem biex tiżviluppa ekosistema ta’ applikazzjonijiet biex tottimizza l-użu tas-servizzi pprovduti mis-sistemi u timmassimizza l-benefiċċji soċjoekonomiċi. Għalhekk, qiegħda timplimenta l-24 miżura msemmija fil-Pjan ta’ Azzjoni tagħha dwar l-applikazzjonijiet tal-GNSS tal-14 ta’ Ġunju 2010[5]. Dan il-pjan jipprevedi, b'mod partikolari, għall-finanzjament ta' proġetti ta' riċerka u żvilupp, għat-titjib fl-aċċess għall-finanzjament għall-intrapriżi ta’ daqs żgħir u medju u diversi miżuri biex jippromwovu l-programmi Galileo u EGNOS f'setturi ta’ prijorità għat-tkabbir, l-innovazzjoni u l-impjieg. Għandu jiġi enfasizzat ukoll li l-programmi Ewropej ta’ navigazzjoni bis-satellita ma jikkonċernawx biss l-Istati Membri bl-akbar involviment fil-qasam tal-ispazju: huma jikkonċernaw direttament l-Istati Membri kollha tal-Unjoni. Tant hu hekk li ċ-ċittadini kollha tal-Unjoni se jibbenefikaw minn firxa ta’ servizzi pprovduti mill-infrastrutturi li qegħdin fis-seħħ. Barra minn hekk, l-intrapriżi ta’ daqs żgħir u medju kullimkien fl-Ewropa għandhom rwol importanti fil-programmi billi wieħed mill-għanijiet tal-Unjoni huwa li tiġi promossa l-aktar partiċipazzjoni wiesgħa u l-aktar waħda miftuħa għan-negozji kollha fil-proċeduri tal-akkwist pubbliku. Pereżempju, bħala parti minn inizjattiva ewlenija tal-Ewropa 2020 “Politika Industrijali għall-Era tal-Globalizzazzjoni”, il-Kummissjoni hija responsabbli mill-iżvilupp ta’ “politika spazjali effettiva li tipprovdi l-għodod biex jiġu indirizzati xi wħud mill-isfidi globali ewlenin u b'mod partikolari biex jitwassal Galileo". 2. IR-RIŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Il-proposta ssegwi bosta konsultazzjonijiet estensivi mal-partijiet interessati u mal-pubbliku. Hija akkumpanjata minn valutazzjoni tal-impatt. Il-partijiet interessati ġew ikkonsultati fuq diversi aspetti tekniċi, legali jew operattivi dwar il-programmi bħalma huma l-forniment ta’ servizzi, l-ispiża tal-infrastruttura u t-tħaddim tagħha, l-analiżi tar-riskju u mudelli ta’ governanza potenzjali. Għaldaqstant ġew organizzati workshops u konferenzi tematiċi mal-utenti kif ukoll gruppi ta’ ħidma fil-mira mal-esperti fl-Aġenzija Spazjali Ewropea, l-Aġenzija Ewropea GNSS u l-Istati Membri. Saru wkoll intervisti mal-esperti mis-settur spazjali u mar-rappreżentanti tal-industrija. Il-pubbliku kien involut ukoll fl-Ewrobarometri bejn l-2007 u l-2009 u fil-valutazzjoni tal-impatt dwar il-politika spazjali Ewropea. Il-firxa ta' din ir-riċerka wriet li: · il-pubbliku jappoġġja l-iżvilupp ta’ sistema ta’ navigazzjoni bis-satellita indipendenti u jirrikonoxxi d-dipendenza dejjem tikber ta’ soċjetajiet moderni fuq is-servizzi ta’ navigazzjoni; · għandu jkun hemm governanza stabbli fit-tul biex tiżgura li l-programmi jiġu mmaniġjati b’mod effettiv; · is-"Safety of Life Service” (is-servizz ta’ sikurezza tal-ħajja) (SoL) ipprovdut mis-sistema stabbilita skont il-programm ta’ Galileo għandu jiġi definit mill-ġdid fid-dawl tal-aspettativi tal-utenti li qegħdin jinbidlu; · fl-aħħarnett, il-partijiet interessati fl-avjazzjoni ċivili jinsistu dwar il-bżonn li jkun hemm impenji fit-tul dwar il-forniment tas-servizzi tal-EGNOS. Dan huwa prerekwiżit għal kwalunkwe penetrazzjoni fis-suq reali tal-EGNOS. Barra minn hekk, fid-dawl tal-aħħar avvanzi u sfidi li għandhom jingħelbu, il-valutazzjoni tal-impatt tikkonċentra fuq l-implimentazzjoni kontinwa tal-programmi b'enfasi fuq żewġ problemi ewlenin: l-ewwelnett, il-konfigurazzjoni ta’ servizzi futuri, peress li l-baġit allokat għall-perjodu 2008-2013 mhuwiex biżżejjed biex titlesta l-infrastruttura tas-sistema stabbilita skont il-programm Galileo u biex jiżgura t-tħaddim tal-EGNOS; u t-tieni, id-definizzjoni ta’ mudell operattiv ta' governanza u l-finanzjament meħtieġ. Fuq l-ewwel punt, dwar is-sistema stabbilita skont il-programm Galileo, l-evalwazzjoni tal-għażliet varji wriet li l-aħjar għażla hija li jinżammu s-servizzi li ġew speċifikati inizjalment, bl-eċċezzjoni tas-servizz SoL. Din is-soluzzjoni, li teħtieġ inqas infrastruttura fuq l-art, tnaqqas l-ispejjeż. Fir-rigward tal-EGNOS, is-sistema diġà qiegħda titħaddem u bosta utenti qegħdin igawdu l-benefiċċji tagħha. Barra minn hekk, meta s-servizz SoL ġie ddikjarat operattiv, il-Kummissjoni tat assigurazzjonijiet dwar il-kontinwità ta' dan is-servizz lill-utenti li waslu biex għamlu investimenti sinifikanti. Li jintemm il-programm EGNOS mhix għażla f'dan il-kuntest. Dwar it-tieni punt, il-valutazzjoni tal-impatt ikkonkludiet li l-Kummissjoni, li tirrappreżenta l-Unjoni, għandha tibqa’ responsabbli għall-programmi filwaqt li l-Unjoni waħidha tkompli tiżgura l-finanzjament tagħhom, kif propost mill-Kummissjoni fil-Komunikazzjoni tad-29 ta' Ġunju 2011 imsemmija hawn fuq. Il-maniġment operattiv għandu jiġi fdat lil aġenzija regolatorja. Dan jimmassimizza l-benefiċċji soċjoekonomiċi mistennija mit-tħaddim tas-sistemi u jassigura aktar konsistenza mal-politiki l-oħra tal-Unjoni filwaqt li jiddefinixxi r-responsabbiltajiet finanzjarji u politiċi tal-partijiet interessati diversi. F'dan ir-rigward u meta wieħed iqis l-konklużjonijiet tal-Kunsill tal-31 ta' Marzu 2011 imsemmija hawn fuq, id-delegazzjoni ta' dan ix-xogħol lill-Aġenzija Ewropea GNSS li ġiet stabbilita permezz tar-Regolament (UE) Nru 912/2010 tal-Parlament Ewropew u tal-Kunsill tat-22 ta’ Settembru 2010 għall-prestazzjoni tax-xogħlijiet assoċjati mal-progress tal-programmi, u li barra li qiegħda diġà fis-seħħ hija wkoll attiva fil-qasam tan-navigazzjoni bis-satellita, tidher li hija l-aktar soluzzjoni naturali. Minkejja dan xorta jkun meħtieġ li x-xogħlijiet u r-riżorsi ta’ din l-aġenzija jinbidlu. 3. ELEMENTI LEGALI TAL-PROPOSTA Bħar-Regolament (KE) Nru 683/2008 u testi oħra tal-acquis tal-Unjoni dwar il-programmi Ewropej tan-navigazzjoni bis-satellita, il-bażi legali tal-proposta tal-Kummissjoni hija l-Artikolu 172 tat-Trattat dwar il-Funzjonament tal-Unjoni Ewropea, dak li kien l-Artikolu 156 tat-Trattat li jistabbilixxi l-Komunità Ewropea. Barra minn hekk, hija tibqa’ fil-forma ta’ Regolament tal-Parlament Ewropew u tal-Kunsill billi, bħar-Regolament (KE) Nru 683/2008 li hi għandha tissostitwixxi, it-test tal-proposta għandu kamp tal-applikazzjoni ġenerali u l-kontenut tiegħu huwa applikabbli fl-Istati Membri kollha. Il-proposta tiddefinixxi l-aktar il-programmi u s-sistemi, ir-riżorsi baġitarji allokati għalihom u l-mudell ta' governanza tagħhom u, fl-interessi tar-razzjonalizzazzjoni tal-aquis tal-unjoni, tipprevedi wkoll għall-emenda jew ir-revoka ta' testi leġiżlattivi oħra li jikkonċernaw il-programmi Ewropej tan-navigazzjoni bis-satellita. Il-proposta tikkonforma mal-prinċipji tas-sussidjarjetà u l-proporzjonalità. L-għan tal-proposta, jiġifieri l-implimentazzjoni u t-tħaddim tas-sistemi tan-navigazzjoni bis-satellita, jisboq il-kapaċitajiet finanzjarji u dawk tekniċi ta' Stat Membru li jaġixxi b'mod unilaterali u jista’jintlaħaq biss b’mod sodisfaċenti fil-livell tal-Unjoni. Dan ma jmurx lil hinn minn dak li hu meħtieġ biex jinkiseb dan l-għan ġaladarba l-baġit ippjanat jikkorrispondi għall-ispejjeż stmati wara li tkun saret analiżi estensiva u fejn il-mudell ta’ governanza użat jidher li jkun dak l-aktar adattat. 4. IMPLIKAZZJONIJIET BAĠITARJI Kif indikat fil-punt 2 hawn fuq, l-Unjoni se tkompli tiffinanzja il-programmi GALILEO u EGNOS waħidha. Il-kontribuzzjoni tagħha għall-programmi għall-perjodu 2014-2020 ma għandux ikun aktar minn EUR [7897] miljun fil-prezzijiet attwali skont l-Artikolu [14 tal-proposta] tar-Regolament tal-Kunsill imsemmi fil-punt 1 hawn fuq. Dan ikopri tliet attivitajiet ewlenin, jiġifieri, it-tlestija tal-fażi ta' skjerament tal-programm Galileo, il-fażi ta’ sfruttament tal-istess programm u t-tħaddim tas-sistema EGNOS. Dan tal-aħħar jinkludi titjib kontinwu tas-servizzi pprovduti mis-sistema sabiex jintlaħqu l-ħtiġijiet li qed jinbidlu tal-utenti. L-ispejjeż stmati tal-programmi huma r-riżultat ta’ analiżi estensiva. Huma bbażati wkoll fuq ir-riżultati ta’ diskussjonijiet mal-esperti, partikolarment mill-Istati Membri, l-Aġenzija Spazjali Ewropea u l-Aġenzija Ewropea GNSS. Diversi partijiet interessati, bħalma huma r-rappreżentanti industrijali fis-settur tal-ispazju, ġew ikkonsultati wkoll. Iż-żamma tal-ispeċjalizzazzjoni miksuba fi ħdan il-Kummissjoni hija fattur essenzjali biex tiżgura l-kontinwità tal-programmi. Konsegwentement, il-Kummissjoni se żżomm l-aġenti temporanji li attwalment huma impjegati għal perjodi li għandhom jiġu ddeterminati b’konformità mal-fażijiet varji tal-programmi u se tittrasferixxi persunal lill-Aġenzija Ewropea GNSS. 5. ELEMENTI FAKULTATTIVI Huwa importanti li jiġi enfasizzat li dan ir-Regolament jistabbilixxi, b'mod partikolari, il-mudell ta’ governanza għall-programmi u l-finanzjament tagħhom għall-perijodu 2014-2020. B’konformità ma’ dan il-mudell, se jkun possibbli li xogħlijiet sostanzjati assoċjati mat-tħaddim tas-sistemi jiġu fdati lill-Aġenzija Ewropea GNSS, li hija entità fi ħdan it-tifsira tal-Artikolu 185 tar-Regolament (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej. Għaldaqstant, il-Kummissjoni beħsiebha tikkonkludi mal-Aġenzija wieħed jew aktar mill-ftehimiet ta’ delegazzjoni. Fl-opinjoni tal-Kummissjoni, ir-rikors għall-ftehimiet ta’ delegazzjoni, li jinkludu l-kondizzjonijiet ġenerali għall-immaniġġjar tal-fondi fdati lill-Aġenzija, li jinkludu miżuri għall-monitoraġġ u l-kontroll tal-ispejjeż, huwa l-aktar metodu adattat għall-Kummissjoni, il-Parlament Ewropew u l-Kunsill biex jeżerċitaw is-setgħa tagħhom ta’ kontroll bis-sħiħ. Sabiex tgħin lill-Parlament Ewropew u lill-Kunsill jiksbu stampa sħiħa tal-kundizzjonijiet skont liema l-Aġenzija Ewropea GNSS tkun obbligata twettaq ix-xogħlijiet fdati lilha skont il-mudell il-ġdid ta' governanza tagħha, partikolarment fir-rigward tar-riżorsi, il-Kummissjoni se tressaq proposta fl-2012 għall-emenda tar-Regolament (UE) Nru 912/2010 u d-dikjarazzjoni finanzjarja assoċjata. Għandu jiġi nnutat li l-baġit allokat għall-programmi, jiġifieri EUR [7897] miljun fil-prezzijiet attwali, diġà jqis l-ispejjeż operattivi tas-sistemi, inklużi l-ispejjeż operattivi tal-entitajiet meħtieġa għall-immaniġġjar tat-tħaddim tas-sistemi. Għalhekk, il-prestazzjoni mill-aġenzija ta’ xogħlijiet ġodda li se jiġu fdati lilha, mhumiex se jwasslu għal nefqa baġitarja addizzjonali. Barra minn hekk, il-Kummissjoni se tivvaluta l-kompatibbiltà tar-Regolament (UE) Nru 912/2010 mal-mudell il-ġdid ta’ governanza dwar l-akkreditazzjoni tas-sigurtà tas-sistemi. L-Azzjoni Konġunta tal-Kunsill 2004/552/PESK tat-12 ta’ Lulju 2004 dwar aspetti tal-operazzjoni tas-sistema Ewropea tar-radjunavigazzjoni bis-satellita li jaffetwaw s-sigurtà tal-Unjoni Ewropea [6], għandha wkoll tiġi aġġornata. Is-simplifikazzjoni tar-regoli hija waħda mill-għanijiet ewlenin tal-approċċ il-ġdid propost mill-Kummissjoni fir-rigward tan-nefqa baġitatrja tal-Unjoni. Fil-forma attwali tiegħu, it-test jintroduċi miżuri ta’ simplifikazzjoni, dwar il-punti li ġejjin b 'mod partikolari: – l-allinjament ta’ indikaturi dwar l-għanijiet tal-istrateġija 2020; – id-delegazzjonital-attivitajiet assoċjati mat-tħaddim tas-sistema, b’mod partikolari, il-maniġment tal-kuntratti mal-Aġenzija Ewropea GNSS.. 2011/0392 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita IL-PARLAMENT EWROPEW U L-KUNSILL Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 172 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[7], Wara li kkunsidraw l-opinjoni tal-Kumitat tar-Reġjuni[8], Filwaqt li jaġixxu skont il-proċedura leġiżlattiva ordinarja, Billi: (1) Il-politika Ewropea tan-navigazzjoni bis-satellita għandha l-għan li tagħti lill-Unjoni żewġ sistemi ta' radjunavigazzjoni bis-satellita, is-sistema li tirriżulta mill-programm Galileo u mis-sistema EGNOS (minn hawn ‘il quddiem "is-sistemi"). Dawn is-sistemi joħorġu rispettivament mill-programmi Galileo u EGNOS (minn hawn 'il quddiem "il-programmi"). Kull infrastruttura hija magħmula minn satelliti u minn network ta' stazzjonijiet terrestri. (2) Il-programm Galileo huwa maħsub biex tiġi stabbilita u użata l-ewwel infrastruttura dinjija ta' radjunavigazzjoni u pożizzjonament bis-satellita maħsuba speċifikament għal finijiet ċivili. Is-sistema stabbilita mill-programm Galileo hija totalment indipendenti mis-sistemi l-oħra eżistenti, jew minn dawk li jistgħu jinħolqu. (3) Il-programm EGNOS huwa maħsub biex itejjeb il-kwalità tas-sinjali minn sistemi eżistenti ta' navigazzjoni globali bis-satelliti (minn hawn ‘il quddiem "GNSS"). (4) Il-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni appoġġaw b’mod sħiħ u konsistenti l-programmi GNSS Ewropej. (5) Il-programmi issa waslu fi stadju avvanzat ta' maturità u kważi sistemi f'fażi tal-esplojtazzjoni, jeħtieġ li jingħataw bażi ġuridika speċifika, li tista’ tissodisfa aħjar il-ħtiġijiet tagħhom, partikolarment f'termini tat-tmexxija, u twieġeb għall-ħtieġa ta' amministrazzjoni finanzjarja tajba. (6) Is-sistemi mwaqqfa taħt il-programmi huma infrastrutturi stabbiliti bħala networks trans-Ewropej li l-użu tagħhom jestendi sew lil hinn mill-fruntieri nazzjonali tal-Istati Membri. Barra minn hekk, is-servizzi offruti permezz ta' dawn is-sistemi jikkontribwixxu, b’mod partikolari għall-iżvilupp ta' networks transEwropej fl-oqsma tal-infrastrutturi tat-trasport, tat-telekomunikazzjoni u tal-enerġija. (7) Il-programmi Galileo u EGNOS huma għodda tal-politika industrijali u huma parti mill-istrateġija Ewropa 2020, kif muri mill-Komunikazzjoni tal-Kummissjoni tas-17 ta' Novembru 2010 bit-titlu 'Politika industrijali integrata għall-era tal-globalizzazzjoni: il-kompetittività u s-sostenibbiltà fuq quddiem'[9]. Jidhru wkoll fil-Komunikazzjoni adottata fl-4 ta' April 2011 mill-Kummissjoni bit-titlu 'Lejn strateġija tal-ispazju għall-Unjoni Ewropea li tibbenefika liċ-ċittadini tagħha'[10]. Dawn il-programmi jippreżentaw għadd ta' vantaġġi għall-ekonomija u ċ-ċittadini tal-Unjoni, li l-valur akkumulat tagħhom ġie stmat għal madwar EUR 130 biljun għall-perjodu 2014-2034. (8) Jekk wieħed iqis l-użu dejjem iktar tan-navigazzjoni bis-satellita fid-diversi oqsma tal-attività, interruzzjoni fil-forniment tas-servizzi tista' tagħmel ħsara kbira lis-soċjetà kontemporanja. Barra minn hekk, minħabba d-dimensjoni strateġika tagħhom, is-sistemi tan-navigazzjoni bis-satellita huma infrastrutturi sensittivi, suxxettibli partikolarment għal użu b'intenzjoni ħażina. L-elementi msemmija fuq jistgħu jaffettwaw is-sigurtà tal-Unjoni u tal-Istati Membri tagħha. Għalhekk, jeħtieġ jitqiesu r-rekwiżiti tas-sigurtà waqt it-tfassil, l-implimentazzjoni u l-użu tal-infrastrutturi li jirriżultaw mill-programmi Galileo u EGNOS. (9) Il-programm Galileo għandu fażi tad-definizzjoni li tlestiet, fażi tal-iżvilupp u tal-validazzjoni li għandha tispiċċa fl-2013, fażi tal-implimentazzjoni li bdiet fl-2008 u li għandha tispiċċa fl-2020, u fażi tal-użu li għandha tibda progressivament mill-2014/2015 biex is-sistema tkun kompletament operazzjonali fl-2020. (10) Il-programm EGNOS jinsab fil-fażi tal-esplojtazzjoni mindu s-servizz miftuħ u s-servizz "Sikurezza tal-Ħajja" tiegħu ġew iddikjarati operazzjonali f'Ottubru 2009 u Marzu 2011 rispettivament. (11) Sabiex jiġi ottimizzat l-użu tas-servizzi pprovduti, is-sistemi, in-netwerks u s-servizzi li jirriżultaw mill-programmi Galileo u EGNOS għandhom ikunu kompatibbli u interoperabbli ma' xulxin u, sakemm ikun possibbli, ma' sistemi oħrajn tan-navigazzjoni bis-satellita u mezzi konvenzjonali tar-radjunavigazzjoni. (12) Billi l-Unjoni hija responsabbli, fil-prinċipju, għall-finanzjament tal-programmi bis-sħiħ, għandhom jittieħdu provvedimenti biex l-assi kollha tanġibli u mhux, maħluqa jew żviluppati f'dawn il-programmi jsiru l-proprjetà tagħha. Sabiex ikun hemm konformità sħiħa mad-drittijiet fundamentali marbuta mal-proprjetà, għandhom isiru l-arranġamenti neċessarji mas-sidien eżistenti, partikolarment għall-elementi essenzjali tal-infrastrutturi u s-sigurtà tagħhom. Sabiex tiġi ffaċilitata l-adozzjoni tar-radjunavigazzjoni mis-swieq, hemm il-bżonn li jiġi żgurat li l-partijiet terzi jkunu jistgħu jagħmlu l-aħjar użu partikolarment mid-drittiijiet tal-proprjetà intellettwali li tirriżulta mill-programmi u li hija tal-Unjoni, partikolarment fil-livell soċjali u ekonomiku. (13) Il-fażijiet tal-implimentazzjoni u tal-esplojtazzjoni tal-programm Galileo u l-fażi tal-esplojtazzjoni tal-programm EGNOS għandhom, fil-prinċipju, jiġu ffinanzjati kompletament mill-Unjoni. Madankollu, skont ir-Regolament (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli ghall-bagit generali tal-Komunitajiet Ewropej[11], l-Istati Membri għandhom ikunu jistgħu jipprovdu finanzjament addizzjonali lill-programmi jew kontribuzzjoni in natura, fuq il-bażi tal-ftehimiet xierqa, sabiex jiffinanzjaw elementi addizzjonali tal-programmi rikjesti minnhom, eż. dwar l-arkitettura tas-sistema jew bżonnijiet partikolari tas-sigurtà. Il-pajjiżi terzi u l-organizzazzjonijiet internazzjonali għandhom ikunu jistgħu wkoll jikkontribwixxu għall-programmi. (14) Sabiex tiġi garantita l-kontinwazzjoni tal-programmi, huwa meħtieġ li jiġi stabbilit qafas finanzjarju adattat sabiex l-Unjoni tkun tista’ tkompli tiffinanzahom. Jinħtieġ ukoll li jiġi indikat l-ammont ta' flus meħtieġ bejn l-1 ta' Jannar 2014 sal-31 ta' Diċembru 2020 sabiex tiġi ffinanzjata t-tlestija tal-fażi tal-implimentazzjoni tal-programm Galileo u t-tħaddim tas-sistemi. (15) Il-Parlament Ewropew u l-Kunsill, fuq proposta tal-Kummissjoni bid-data tad-29 ta' Ġunju 2011 [iddeċidew] li jallokaw somma ta' EUR [7897] miljun bil-prezzijiet attwali għall-finanzjament tal-attivitajiet marbuta mal-programmi għall-perjodu mill-1 ta' Jannar 2014 sal-31 ta' Diċembru 2020. Jeħtieġ jiġi ppreċiżat li dawn l-attivitajiet ikopru wkoll il-ħarsien tas-sistemi u t-tħaddim tagħhom u jinkludu wkoll l-illanċjar tas-satelliti. F'dan ir-rigward, kontribuzzjoni għall-ispejjeż meħtieġa biex jibbenefikaw mis-servizzi li kapaċi jipprovdu din il-protezzjoni, bħal dik ipprovduta mill-programm 'Space Situational Awareness' (SSA) fost oħrajn, tista' tiġi ffinanzjata mill-baġit allokat lill-programmi sakemm ikun possibbli wara ġestjoni rigoruża tal-ispejjeż u konformità sħiħa mas-somma totali msemmija fuq stabbilita fl-Artikolu [x] tar-Regolament tal-Kunsill XYZ li jiddetermina l-qafas finanzjarju għall-perjodu 2014-2020. Ir-Regolament preżenti jistipula, għall-kontinwazzjoni tal-programmi, envelopp finanzjarju li jikkostitwixxi r-referenza prima, skont it-tifsira tal-punt [17] tal-Ftehim Interistituzzjonali ta' xx/yy/201z bejn il-Parlament Ewropew, il-Kunsill u l-Kummissjoni dwar il-kooperazzjoni baġitarja u l-ġestjoni finanzjarja tajba, u skont it-tifsira tal-Artikolu 14 [tal-Proposta tar-Regolament tal-Kunsill tad-29 Ġunju 2011] li jiddetermina l-qafas finanzjarju multiannwali għall-2014-2020[[12]]. (16) Għandhom jiġu speċifikati l-attivitajiet li għalihom għandhom jingħataw l-approprjazzjonijiet tal-baġit tal-Unjoni allokati lill-programmi għall-perjodu 2014-2020 skont dan ir-Regolament. Dawn l-approprjazzjonijiet għandhom jingħataw primarjament għal attivitajiet marbuta mal-fażi tal-implimentazzjoni tal-programm Galileo, inkluż l-attivitajiet tal-ġestjoni u l-monitoraġġ għal din il-fażi, u l-attivitajiet marbuta mat-tħaddim tas-sistema stabbilita fil-programm Galileo, inkluż azzjonijiet li jiġu qabel jew għat-tħejjija ta' din il-fażi, u t-tħaddim tas-sistema tal-EGNOS. Għandhom jingħataw ukoll għall-finanzjament ta' ċerti attivitajiet oħra meħtieġa għall-ġestjoni u l-ksib tal-objettivi tal-programmi. (17) Huwa importanti li wieħed jinnota li l-ispejjeż ta' investiment u tal-esplojtazzjoni tas-sistemi stmati għall-perjodu 2014-2020 ma jqisux l-obbligi finanzjarji mhux previsti, li l-Unjoni jista’ jkollha tassumi, partikolarment dawk relatati mas-sistema ta' responsabbiltà mhux kuntrattwali li tirriżulta min-natura pubblika tad-dritt ta' proprjetà fuq is-sistemi partikolarment fir-rigward ta' force majeur u ta' falliment katastrofiku. Dawn l-obbligi huma s-suġġett ta' analiżi speċifika mill-Kummissjoni. (18) Ta' min jinnota wkoll li r-riżorsi baġitarji ppjanati skont dan ir-Regolament ma jkoprux ħidma ffinanzjata minn fondi allokati lill-programm Orizzont 2020, Programm ta' Qafas għar-Riċerka u l-Innovazzjoni, bħal dik marbuta mal-iżvilupp tal-applikazzjonijiet li jirriżultaw mis-sistemi. Din il-ħidma se tgħin biex jiġi ottimizzat l-użu tas-servizzi pprovduti fil-kuntest tal-programmi, biex jiġi żgurat dħul soċjali u ekonomiku tajjeb mill-investimenti li saru mill-Unjoni u biex jiżdied l-għarfien tan-negozji fl-Unjoni fir-rigward tat-teknoloġija tar-radjunavigazzjoni bis-satellita. (19) Barra minn hekk, id-dħul iġġenerat mis-sistemi għandu jitħallas lill-Unjoni biex tikkumpensa għall-investimenti li tkun għamlet qabel. Madankollu, għandu jkun possibli li jiġi previst mekkaniżmu tal-qsim tad-dħul fil-kuntratti li jiġu ffirmati mis-settur privat. (20) Sabiex ma jkunx hemm spejjeż mhux ibbaġitjati u dewmien li affettwaw il-progress tal-programmi f'dawn l-aħħar snin, jinħtieġ li jiżdiedu l-isforzi biex jiġu kkontrollati r-riskji li jistgħu jwasslu għal spejjeż eċċessivi kif mitlub mill-Kunsill u l-Parlament fil-konklużjonijiet u r-riżoluzzjonijiet rispettivi tagħhom tal-31 ta' Marzu 2011 u t-8 ta' Ġunju 2011, u kif muri mill-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni tad-29 ta' Ġunju 2011 bit-titlu 'Baġit għall-Ewropa 2020'[13]. (21) Tmexxija pubblika tajba tal-programmi Galileo u EGNOS tassumi, l-ewwel nett, li hemm diviżjoni stretta tal-kompiti, partikolarment bejn il-Kummissjoni, l-Aġenzija tal-GNSS Ewropea u l-Aġenzija Spazjali Ewropea, u t-tieni, li t-tmexxija hija adattata għar-rekwiżiti operazzjonali tas-sistemi. (22) Billi tirrappreżenta l-Unjoni li, fil-prinċipju, tipprovdi finanzjament għall-programmi waħdiha u s-sistemi huma l-proprjeta' tagħha, il-Kummissjoni hija responsabbli għall-progress tal-programmi u għas-superviżjoni politika tagħhom. Għandha tiġġestixxi l-fondi allokati lill-programmi skont ir-Regolament attwali, twettaq superviżjoni tal-implimentazzjoni tal-attivitajiet kollha tal-programmi u diviżjoni ċara tal-kompiti, partikolarment bejn l-Aġenzija tal-GNSS Ewropew u l-Aġenzija Spazjali Ewropea. Għaldaqstant, barra mill-kompiti marbuta ma' dawn ir-responsabilitajiet ġenerali u l-kompiti l-oħra li għandha twettaq skont dan ir-Regolament, għandha tiġi assenjata ġabra ta' kompiti speċifiċi. Sabiex tottimizza r-riżorsi u l-kompetenzi tal-partijiet interessati varji, il-Kummissjoni għandha tkun tista' tiddelega ċerti kompiti, skont ir-Regolament (KE, Euratom) Nru 1605/2002 u partikolarment l-Artikolu 54. (23) L-Aġenzija tal-GNSS Ewropew ġiet stabbilita mir-Regolament (UE) Nru 912/2010 tal-Parlament Ewropew u tal-Kunsill tat-22 ta' Settembru 2010 li jistabbilixxi l-Aġenzija Ewropea GNSS, u jħassar ir-Regolament (KE) Nru 1321/2004 dwar l-istabbiliment ta’ strutturi għat-tmexxija tal-programmi Ewropej ta’ radjunavigazzjoni bis-satellita u li jemenda r-Regolament (KE) Nru 683/2008 tal-Parlament Ewropew u tal-Kunsill[14] bil-għan li tikseb l-objettivi tal-programmi Galileo u EGNOS u timplimenta ċerti kompiti assoċjati mal-progress tal-programmi. Hija aġenzija tal-Unjoni li, bħala korp skont it-tifsira tal-Artikolu 185 tar-Regolament (KE, Euratom) Nru 1605/2002, hija soġġetta għall-obbligi applikabbli għall-aġenziji tal-Unjoni. Għandha tiġi assenjata ċerti kompiti assoċjati mas-sigurtà tal-programm, mad-deżinjazzjoni potenzjali tagħha bħala awtorità kompetenti tal-PRS u mal-kontribut tagħha lit-tqegħid fis-suq tas-sistemi. Għandha wkoll tagħmel kompiti li l-Kummissjoni tista' tagħtiha permezz ta' wieħed jew iktar mill-ftehimiet ta' delegazzjoni li jkopru kompiti speċifiċi varji marbuta mal-programmi, inkluż kompiti marbuta mal-fażijiet tal-esplojtazzjoni tas-sistemi u l-promozzjoni tal-applikazzjonijiet u s-servizzi fis-suq tan-navigazzjoni bis-satellita. Sabiex il-Kummissjoni, li tirrappreżenta lill-Unjoni, teżerċita kompletament is-setgħa ta' kontroll tagħha, dawn il-ftehimiet ta' delegazzjoni għandhom jinkludu l-kondizzjonijiet ġenerali ta' ġestjoni tal-fondi allokati lill-Aġenzija tal-GNSS Ewropew. (24) L-Unjoni għandha tikkonkludi ftehim ta' delegazzjoni multiannwali mal-Aġenzija Spazjali Ewropea li jkopri l-aspetti tekniċi tal-programm u l-aspetti marbuta mal-programmazzjoni. Sabiex il-Kummissjoni, li tirrappreżenta lill-Unjoni, teżerċita kompletament is-setgħa ta' kontroll tagħha, il-ftehim ta' delegazzjoni għandu jinkludi partikolarment il-kundizzjonijiet ġenerali li jirregolaw il-ġestjoni tal-fondi allokati lill-Aġenzija Spazjali Ewropea. Fir-rigward tal-attivitajiet iffinanzjati esklussivament mill-Unjoni, dawn il-kundizzjonijiet għandhom jiżguraw livell ta' kontroll komparabbli ma' dak rikjest li kieku l-Aġenzija Spazjali Ewropea kienet Aġenzija tal-Unjoni. (25) Ir-responsabbiltà għall-progress tal-programmi tinkludi, partikolarment, ir-responsabbiltà għas-sigurtà tagħhom u s-sigurtà tas-sistemi u t-tħaddim tagħhom. Ħlief fil-każ tal-applikazzjoni tal-Azzjoni Konġunta 2004/552/CFSP tat-12 ta' Lulju 2004 dwar aspetti ta' l-operazzjoni tas-sistema Ewropea tar-radjunavigazzjoni bis-satellita li jaffetwaw s-sigurtà ta' l-Unjoni Ewropea [15], li tista' tiġi adattata jekk ikun hemm bżonn għal tibdil fil-programmi, it-tmexxija tagħhom u t-Trattat ta' Lisbona, il-Kummissjoni hija responsabbli għas-sigurtà, anki jekk ċerti kompiti marbuta mas-sigurtà jiġu fdati lill-Aġenzija tal-GNSS Ewropew. Hija r-responsabbiltà tal-Kummissjoni li tistabbilixxi mekkaniżmi li jiżguraw koordinazzjoni xierqa bejn l-entitajiet varji responsabbli għas-sigurtà. (26) Minħabba l-għarfien espert speċifiku tas-Servizz Ewropew tal-Azzjoni Esterna u l-kuntatt regolari tiegħu mal-amministrazzjonijiet ta' pajjiżi terzi u organizzazzjonijiet internazzjonali, dan qiegħed f'pożizzjoni biex jgħin lill-Kummissjoni fit-twettiq ta' wħud mill-kompiti tagħha marbuta mas-sigurtà tas-sistemi u l-programmi fil-qasam tar-relazzjonijiet esterni, skont id-Deċiżjoni tal-Kunsill 2010/427/UE tas-26 ta' Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna[16], u partikolarment l-Artikolu 2(2) tagħha. (27) Sabiex jiġu allokati l-fondi tal-Unjoni attribwiti lill-programmi b'limitu totali li l-Kummissjoni ma tistax tisboq, għandhom jiġu applikati proċeduri tal-akkwist pubbliku effettivi u, partikolarment, kuntratti negozjati sabiex jiġi żgurat l-aħjar użu tar-riżorsi, servizzi sodisfaċenti, it-tħaddim bla problemi tal-programmi, ġestjoni tajba tar-riskju u konformità mal-iskeda proposta. L-awtorità tal-kuntratti għandha tagħmel kull sforz biex tissodisfa dawn ir-rekwiżiti. (28) Minħabba li l-programmi se jkunu, fil-prinċipju, iffinanzjati mill-Unjoni, l-akkwist pubbliku taħt dawn il-programmi għandu jikkonforma mar-regoli tal-Unjoni dwar il-kuntratti pubbliċi u għandu jkollu l-għan li jakkwista l-aqwa valur għall-flus li jintefqu, jikkontrolla l-ispejjeż, inaqqas ir-riskji, iżid l-effiċjenza u jnaqqas id-dipendenza fuq xi fornitur wieħed. Għandha tiġi segwita politika ta' aċċess miftuħ u kompetizzjoni ġusta fil-katina sħiħa tal-provvista, u l-offerta ta' opportunitajiet ekwilibrati ta’ parteċipazzjoni tal-industrija fil-livelli kollha ta' attività u inklużi b’mod partikolari l-intrapriżi zgħar u ta' daqs medju (minn hawn 'il quddiem, SMEs). Għandha tiġi evitata l-possibbiltà ta' abbuż ta' dominanza u ta' dipendenza fit-tul fuq fornitur wieħed. Sabiex jitnaqqsu r-riskji tal-programmi, id-dependenza fuq fornitur wieħed u sabiex jiġi assigurat il-kontroll ġenerali aħjar tal-programm, tal-ispejjeż u ta' kalendarju għandha tiġi segwita, fejn xieraq, il-politika ta' diversi fornituri. L-industriji tal-Unjoni għandhom jiġu permessi li jirrikorru għal sorsi barra l-Unjoni għal ċerti komponenti u servizzi f’każ ta' vantaġġi sostanzjali ippruvati f’termini ta' kwalità u spejjeż, waqt li jqisu n-natura strateġika tal-programmi GNSS Ewropej u tar-rekwiżiti tas-sigurtà tal-Unjoni u tal-kontroll tal-esportazzjoni. Għandu jittieħed vantaġġ mill-investiment tas-settur pubbliku u mill-esperjenza u kompetenza industrijali, inkluża dik akkwistata waqt il-fażijiet ta' definizzjoni u ta' żvilupp u validazzjoni tal-programmi, waqt li jiġi assigurat li s-sejħiet għal offerti kompetittivi ma jiġux preġudikati. (29) In-navigazzjoni bis-satellita hija teknoloġija ġdida, kumplessa u li qed tinbidel il-ħin kollu. Dan jirriżulta fl-inċertezza u fir-riskju għall-kuntratti pubbliċi konklużi taħt dawn il-programmi, fejn dawn il-kuntratti jistgħu jinvolvu impenji fit-tul għal tagħmir jew servizzi. Dawn il-karatteristiċi jirrikjedu miżuri speċifiċi li għandhom jiġu implimentati fir-rigward tal-kuntratti pubbliċi li japplikaw apparti r-regoli stipulati fir-Regolament (KE, Euratom) Nru 1605/2002. B'dan il-mod, l-awtorità tal-kuntratti għandha tkun tista' tirrestawra kundizzjonijiet uniformi meta kumpanija waħda jew iktar minn waħda jkollhom, qabel sejħa għall-offerti, informazzjoni privileġġata marbuta ma' din is-sejħa għall-offerti. Għandu jkun possibbli li jingħata kuntratt fl-għamla ta' kuntratt kundizzjonali ta' pagamenti fi stadji, li tiġi introdotta emenda, f'ċerti kundizzjonijiet, fil-kuntest tar-rendiment tiegħu, jew anki li jiġi impost livell minimu ta' subappaltar. Fl-aħħar nett, minħabba l-inċertezzi teknoloġiċi li huma karatteristika tal-programmi, il-prezzijiet tal-kuntratt mhux dejjem jistgħu jiġu previsti b'mod preċiż u għalhekk huwa mixtieq li l-kuntratti jiġu konklużi f'għamla speċifika li ma tistipulax prezz fiss riġidu u tinkludi klawżoli biex jissalvagwardjaw l-interessi finanzjarji tal-Unjoni. (30) Għandu jitfakkar li, skont l-Artikolu 4(3) tat-Trattat dwar l-Unjoni Ewropea, l-Istati Membri ma għandhomx jieħdu miżuri li jagħmlu ħsara lill-progress tal-programmi, partikolarment dwar id-drittijiet tal-proprjetà intellettwali u l-kontinwità tat-tħaddim tal-infrastruttura. Għandu jiġi ċċarat ukoll li l-Istati Membri kkonċernati għandhom jieħdu l-miżuri kollha meħtieġa sabiex l-istazzjonijiet tas-sistemi fuq l-art jiġu deżinjati bħala infrastrutturi kritiċi Ewropej. (31) Fid-dawl tan-natura globali tas-sistemi, huwa essenzjali li l-Unjoni tkun tista' tidħol fi ftehimiet ma' pajjiżi terzi u organizzazzjonijiet internazzjonali fil-kuntest tal-programmi skont l-Artikolu 218 tat-Trattat dwar il-Funzjonament tal-Unjoni Ewropea, partikolarment biex tiġi żgurata l-implimentazzjoni bla problemi tagħhom, biex jingħataw l-aħjar servizzi possibbli liċ-ċittadini tal-Unjoni u biex jiġu sodisfatti l-bżonnijiet tal-pajjiżi terzi u l-organizzazzjonijiet internazzjonali. Huwa wkoll utli, fejn ikun hemm bżonn, li jiġu adattati l-ftehimiet eżistenti għat-tibdil fil-programmi. Hija u tħejji jew timplimenta dawn il-ftehimiet, il-Kummissjoni tista' tirrikorri għall-għajnuna tas-Servizz Ewropew tal-Azzjoni Esterna, l-Aġenzija Spazjali Ewropea u l-Aġenzija tal-GNSS Ewropew, fil-limiti tal-kompiti allokati lilhom skont dan ir-Regolament. (32) Għandu jiġi kkonfermat li l-Kummissjoni, hija u twettaq uħud mill-kompiti tagħha ta' natura mhux regolatorja, tista' tirrikorri, meta u kemm ikun hemm bżonn, għall-għajnuna teknika ta' ċerti partijiet esterni. Korpi oħra involuti fit-tmexxija pubblika tal-programmi jistgħu jagħmlu użu wkoll mill-istess għajnuna teknika fit-twettiq tal-kompiti fdati lilhom skont dan ir-Regolament. (33) Il-ħarsien tad-dejta personali u l-ħajja privata għandu jiġu żgurat taħt il-programmi. (34) L-interessi finanzjarji tal-Unjoni għandhom jitħarsu permezz ta' miżuri proporzjonati fiċ-ċiklu kollu tal-infiq, partikolarment permezz tal-prevenzjoni, id-ditezzjoni u l-investigazzjoni tal-irregolaritajiet, it-twettiq ta' inkjesti, l-irkupru tal-fondi li jintilfu, jitħallsu bi żball jew jintużaw b'mod ħażin u, jekk ikun il-każ, bl-applikazzjoni ta' sanzjonijiet, (35) Huwa meħtieġ li l-Parlament Ewropew u l-Kunsill jinżammu informati regolarment dwar l-implimentazzjoni tal-programmi Għal dan il-għan, il-Parlament Ewropew, il-Kunsill u l-Kummissjoni se jiltaqgħu fil-kumitat interistituzzjonali Galileo skont id-dikjarazzjoni konġunta dwar il-Kumitat Interistituzzjonali Galileo tad-9 ta' Lulju 2008. (36) Il-valutazzjonijiet għandhom jitwettqu mill-Kummissjoni sabiex tevalwa l-effettivita' u l-effiċjenza tal-miżuri meħuda biex jinkisbu l-objettivi tal-programm. (37) Sabiex jiġu stipulati l-miżuri neċessarji biex ikunu żgurati l-kompatibilita' u l-interoperabilità tas-sistemi ma' sistemi oħra tan-navigazzjoni bis-satellita kif ukoll mezzi konvenzjonali tar-radjunavigazzjoni u biex tkun żgurata s-sigurtà tas-sistemi u t-tħaddim tagħhom, għandha tiġi ddelegata s-setgħa lill-Kummissjoni biex tadotta atti skont l-Artikolu 290 tat-Trattat dwar il-Funzjonament tal-Unjoni Ewropea għal dawn iż-żewġ oqsma ta' kompetenza. Huwa ta' importanza partikolari li l-Kummissjoni twettaq konsultazzjonijiet adegwati matul ix-xogħol ta' preparazzjoni tagħha, anke fil-livell ta' esperti. Il-Kummissjoni, hija u tħejji u tfassal atti ddelegati, għandha tiżgura t-trasmissjoni simultanja, f’waqtha u xierqa ta’ dokumenti rilevanti lill-Parlament Ewropew u lill-Kunsill. (38) Sabiex ikunu żgurati l-istess kundizzjonijiet għall-implimentazzjoni ta’ dan ir-Regolament, għandhom ikunu kkonferiti fuq il-Kummissjoni setgħat tal-implimentazzjoni. Dawn il-poteri għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni[17]. (39) Billi t-tmexxija pubblika tajba tirrikjedi ġestjoni uniformi tal-programmi, teħid iktar rapidu tad-deċiżjonijiet u aċċess ugwali għall-informazzjoni, ir-rappreżentanti tal-Aġenzija tal-GNSS Ewropew u tal-Aġenzija Spazjali Ewropea għandhom ikunu jistgħu jieħdu sehem bħala osservaturi fix-xogħol tal-Kumitat tal-Programmi tal-GNSS Ewropew skont l-Artikolu 19 tar-Regolament (KE) Nru 683/2008 tal-Parlament Ewropew u tal-Kunsill tad-9 ta' Lulju 2008 dwar l-implimentazzjoni ulterjuri tal-programmi Ewropej tan-navigazzjoni bis-satellita (EGNOS u Galileo)[18]. Għall-istess raġunijiet, ir-rappreżentanti tal-pajjiżi terzi u tal-organizzazzjonijiet internazzjonali li kkonkludew ftehim internazzjonali mal-Unjoni għandhom ikunu jistgħu jieħdu sehem fil-ħidma tal-kumitat tal-programmi tal-GNSS Ewropew. Dawn ir-rappreżentanti tal-Aġenzija tal-GNSS Ewropea, l-Aġenzija Spazjali Ewropea, il-pajjiżi terzi u l-organizzazzjonijiet internazzjonali, ma jistgħux jieħdu sehem fil-proċeduri tal-votazzjoni tal-kumitat. (40) Ladarba l-għan ta' dan ir-Regolament, jiġifieri l-implimentazzjoni u l-esplojtazzjoni tas-sistemi ta' navigazzjoni bis-satellita, ma jistax jinkiseb mill-Istati Membri billi jeċċedi l-kapaċitajiet finanzjarji u tekniċi ta' kwalunkwe Stat Membru wieħed, u għalhekk l-azzjoni fil-livell tal-Unjoni huwa l-aħjar mod għat-twettiq ta' dawn il-programmi, l-Unjoni tista’ taddotta miżuri skont il-prinċipju tas-sussidjarita’ kif stabbilit mill-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak l-għan. (41) L-Impriża Konġunta Galileo maħluqa mir-Regolament tal-Kunsill (KE) Nru 876/2002 tal-21 ta' Mejju 2002 li jistabbilixxi l-Impriża Konġunta Galileo[19] waqqfet topera fil-31 ta' Diċembru 2006 u l-proċedimenti involuti fl-istralċ tal-impriża issa tlestew. Għalhekk, ir-Regolament (KE) Nru 876/2002 għandu jiġi revokat. (42) Minħabba l-bżonn li l-programmi jiġu evalwati, tal-importanza tal-bidliet li jsiru lit-test u minħabba ċ-ċarezza u ċ-ċertezza legali, ir-Regolament (KE) Nru 683/2008 għandu jiġi revokat. ADOTTAW DAN IR-REGOLAMENT: KAPITOLU I DISPOŻIZZJONIJIET ĠENERALI Artikolu 1 Is-sistemi u l-programmi Ewropej ta' navigazzjoni bis-satellita 1. Il-programmi Galileo u EGNOS għandhom ikopru l-attivitajiet kollha meħtieġa biex jiddefinixxu, jiżviluppaw, jivvalidaw, jibnu, iħaddmu, iġeddu u jtejbu ż-żewġ sistemi Ewropej ta' navigazzjoni bis-satellita, jiġifieri s-sistema stabbilita skont il-programm Galileo u s-sistema EGNOS, u tiżgura s-sigurtà tagħhom. 2. Is-sistema stabbilita skont il-programm Galileo hija infrastruttura ta’ sistema awtonoma u globali ta’ navigazzjoni bis-satellita (GNSS) li tinkludi kostellazzjoni ta' satelliti u netwerk globali ta' stazzjonijiet terrestri. 3. Is-sistema EGNOS hija infrastruttura għall-monitoraġġ u l-korrezzjoni tas-sinjali li jintbagħtu minn sistemi globali eżistenti ta’ navigazzjoni bis-satellita. Din tikkonsisti minn stazzjonijiet terrestri u diversi transponders installati fuq is-satelliti ġeostazzjonarji. 4. L-għanijiet speċifiċi tal-programm Galileo huma li jiġi żgurat li s-sinjali li jintbagħtu mis-sistema skont dan il-programm ikunu jistgħu jintużaw biex jissodisfaw il-ħames funzjonijiet li ġejjin: (a) li joffru servizz miftuħ (OS), li jkun bla ħlas għall-utent u jipprovdi informazzjoni dwar il-pożizzjonament u s-sinkronizzazzjoni maħsuba għall-applikazzjonijiet b’volum kbir tan-navigazzjoni bis-satellita; (b) li joffru servizz ta’ safety-of-life (servizz ta’ sikurezza tal-ħajja) (SoL) li għandu fil-mira tiegħu utenti li għalihom is-sikurezza hija neċessarja. Dan is-servizz jissodisfa wkoll ir-rekwiżiti ta’ ċerti setturi għall-kontinwità, disponibbiltà u eżatezza u jinkludi funzjoni ta’ integrità li tavża lill-utent bi kwalunkwe falliment li jkun hemm fis-sistema; (c) li joffru servizz kummerċjali (CS) għall-iżvilupp ta' applikazzjonijiet għall-użu professjonali jew kummerċjali permezz ta' titjib fil-prestazzjonijiet u dejta b’valur aktar miżjud minn dawk miksuba permezz tas-servizz miftuħ; (d) li joffru servizz pubbliku rregolat (PRS) maħsub biss għall-utenti awtorizzati mill-gvernijiet, għall-applikazzjonijiet sensittivi li jesiġu livell għoli ta kontinwità fis-servizz; dan is-servizz juża sinjali b'saħħithom u kkriptati; (e) li jipparteċipaw fis-servizz ta’ appoġġ għat-tfittxija u salvataġġ (SAR) tas-sistema COSPAS-SARSAT billi jidentifikaw sinjali ta’ emerġenza mibgħuta minn transmittenti u jintbagħtulhom lura messaġġi. 5. L-għanijiet speċifiċi tal-programm EGNOS huma li jiġi żgurat li s-sinjali li jintbagħtu mis-sistema EGNOS ikunu jistgħu jintużaw biex jissodisfaw it-tliet funzjonijiet li ġejjin: (f) li joffru servizz miftuħ (OS), li jkun bla ħlas għall-utent u jipprovdi informazzjoni dwar il-pożizzjonament u s-sinkronizzazzjoni maħsuba għall-applikazzjonijiet b’volum kbir tan-navigazzjoni bis-satellita koperti mis-sistema; (g) li joffru servizz għat-tixrid ta’ dejta kummerċjali, is-Servizz ta’ EGNOS għall-Aċċess tad-Dejta (EDAS), li jippromwovu l-iżvilupp tal-applikazzjonijiet għall-użu professjonali jew kummerċjali permezz ta’ titjib fil-prestazzjoni u dejta b'valur aktar miżjud minn dawk miksuba permezz tas-servizz miftuħ; (h) li joffru servizz ta’ safety-of-life (servizz ta’ sikurezza tal-ħajja) (SoL), servizz li għandu fil-mira utenti li għalihom is-sikurezza hija neċessarja; b'mod partikolari, dan is-servizzi jissodisfa wkoll ir-rekwiżiti ta' ċerti setturi għall-kontinwità, id-disponibbiltà u l-preċiżjoni u jinkludi messaġġ ta’ integrità li javża lill-utent bi kwalunkwe falliment li jkun hemm fis-sistema fir-rigward taż-żona ta' kopertura. Il-programm EGNOS għandu wkoll l-għan speċifiku li jestendi l-kopertura ġeografika għal dawn is-servizzi fit-territorju kollu tal-Unjoni u, skont il-limitazzjonijiet tekniċi u abbażi ta’ ftehimiet internazzjonali, għal reġjuni oħra fid-dinja, b’mod partikolari territorji ta’ pajjiżi terzi koperti mill-ajru uniku Ewropew. Artikolu 2 Suġġett Dan ir-Regolament jistipula r-regoli fir-rigward tal-implimentazzjoni u t-tħaddim tas-sistemi skont il-programmi Ewropej tan-navigazzjoni bis-satellita, b’mod partikolari dawk li jirrigwardaw il-governanza u l-kontribut finanzjarju tal-Unjoni. Artikolu 3 Il-fażijiet gradwali tal-programm Galileo Il-programm Galileo għandu jikkonsisti mill-fażijiet li ġejjin: (b) fażi ta’ definizzjoni li matulha ġiet disinjata l-istruttura tas-sistema u l-elementi tagħha ġew determinati, li spiċċat fl-2001; (c) fażi ta’ żvilupp u ta' validazzjoni, li tinkludi l-bini u t-tnedija tal-ewwel satelliti, it-twaqqif tal-ewwel infrastrutturi fuq l-art u x-xogħol u t-tħaddim kollu meħtieġ għall-validazzjoni tas-sistema fl-orbita; l-għan hu li din il-fażi titlesta fl-2013; (d) fażi ta' skjerament li tikkonsisti fit-twaqqif u l-ħarsien tal-infrastrutturi spazjali u dawk fuq l-art kollha kif ukoll l-operazzjonijiet relatati li jinkludu l-preparazzjonijiet għall-fażi tal-isfruttament; l-għan hu li din il-fażi, li nbdiet fl-2008, titlesta fl-2020; (e) fażi ta’ sfruttament li tinkludi l-maniġment tal-infrastruttura, il-manutenzjoni, titjib kontinwi, it-tiġdid u l-ħarsien tas-sistema, ġestjoni tal-infrastruttura, il-manutenzjoni, it-titjib kontinwu, it-tiġdid u l-protezzjoni tas-sistema, l-operazzjonijiet ta' ċertifikazzjoni u standardizzazzjoni marbuta mal-programm, il-provvista u l-bejgħ tas-servizzi u l-attivitajiet l-oħra kollha meħtieġa għall-iżvilupp tas-sistema u għall-funzjonament bla xkiel tal-programm; l-għan huwa li din il-fażi tibda progressivament bejn l-2014 u l-2015 b’forniment tas-servizzi inizjali. Artikolu 4 It-tħaddim tas-sistema EGNOS It-tħaddim tas-sistema EGNOS prinċipalment jinkludi l-maniġment tal-infrastruttura, il-manutenzjoni, it-titjib kontinwu, it-tiġdid u l-ħarsien tas-sistema, l-approvazzjoni, l-attivitajiet ta' ċertifikazzjoni u standardizzazzjoni marbuta mal-programm, l-elementi kollha li jiġġustifikaw l-affidabbiltà tas-sistema u t-tħaddim tagħha kif ukoll il-forniment u l-kummerċjalizzazzjoni tas-servizzi.. Artikolu 5 Il-kompatibbiltà u l-interoperabbiltà tas-sistemi 1. Is-sistemi, in-netwerks u s-servizzi li jirriżultaw mill-programmi Galileo u EGNOS għandhom ikunu kompatibbli u interoperabbli. 2. Is-sistemi, in-networks u s-servizzi li jirriżultaw mill-programmi Galileo u EGNOS għandhom, safejn ikun possibbli, ikunu kompatibbli u interoperabbli ma’ sistemi oħrajn ta' navigazzjoni bis-satellita kif ukoll b'mezzi konvenzjonali ta’ radjunavigazzjoni. 3. Il-Kummissjoni għandha tistabbilixxi, permezz ta’ atti delegati, skont l-Artikolu 34, ir-rekwiżiti u l-istandards meħtieġa biex tassigura l-kompatibbiltà u l-interoperabbiltà msemmija fil-paragrafu 2. Artikolu 6 Sjieda L-Unjoni għandha tkun is-sid tal-assi tanġibbli u intanġibbli kollha maħluqa jew żviluppati skont il-programmi, u għal dan il-għan għandhom jiġu konklużi ftehimiet ma' partijiet terzi, kull fejn xieraq, fir-rigward ta’ drittijiet ta' sjieda eżistenti. B'mod partikolari, il-Kummissjoni għandha tiżgura li d-drittijiet tal-proprjetà intellettwali tal-Unjoni jkunu użati bl-aħjar mod. KAPITOLU II KONTRIBUZZJONI U MEKKANIŻMI BAĠITARJI Artikolu 7 Attivitajiet ikkonċernati 1. L-approprjazzjonijiet baġitarji tal-Unjoni allokati għall-programmi għall-perijodu 2014-2020 skont dan ir-Regolament għandhom jingħataw għall-finanzjament ta': a) attivitajiet marbuta mal-fażi ta' skjerament tal-programm Galileo, inklużi l-azzjonijiet għall-maniġment u l-monitoraġġ ta’ din il-fażi; b) attivitajiet marbuta mat-tħaddim tas-sistema stabbilita skont il-programm Galileo, inklużi l-azzjonijiet bil-quddiem jew dawk preparatorji għal din il-fażi; c) attivitajiet assoċjati mat-tħaddim tas-sistema EGNOS. 2. L-approprjazzjonijiet baġitarji tal-Unjoni assenjati għall-programmi jistgħu jkopru wkoll in-nefqa tal-Kummissjoni marbuta mal-attivitajiet ta’ preparazzjoni, monitoraġġ, spezzjoni, verifika u evalwazzjoni meħtieġa għall-maniġment tagħhom u għall-implimentazzjoni tal-għanijiet, b’mod partikolari n-nefqa li tkopri: (a) studji u laqgħat mal-esperti; (b) attivitajiet ta’ informazzjoni u komunikazzjoni, inkluża l-komunikazzjoni istituzzjonali dwar il-prijoritajiet politiċi tal-Unjoni fejn dawn huma marbuta direttament mal-għanijiet ta' dan ir-Regolament; (c) netwerks teknoloġiċi tal-IT, bl-għan li jipproċessaw jew jittrasferixxu d-dejta; (d) kwalunkwe għajnuna teknika jew amministrattiva oħra li tingħata lill-Kummissjoni għall-maniġment tal-programmi. 3. Sabiex tippermetti li l-ispejjeż tal-programmi u tal-fażijiet differenti tal-programmi ikunu identifikati b’mod ċar, il-Kummissjoni, b’konformità mal-prinċipju ta’ maniġment trasparenti, għandha tinforma lill-Kumitat imsemmi fl-Artikolu 35(1) kull sena dwar l-allokazzjoni tal-fondi tal-Unjoni għal kull waħda mill-attivitajiet speċifiikati fil-paragrafi 1 u 2. Artikolu 8 Il-finanzjament tal-programm Galileo 1. Il-fażijiet tal-iskjerament u l-isfruttament għandhom ikunu ffinanzjati mill-Unjoni b’konformità mal-Artikolu 10(1) mingħajr ħsara għall-paragrafi 2 u 3 tal-Artikolu preżenti. 2. L-Istati Membri jistgħu jipprovdu finanzjament addizzjonali għall-programm Galileo. L-introjtu li jirriżulta minn dawn il-kontribuzzjonijiet għandu jikkostitwixxi introjtu assenjat b’konformità mal-Artikolu 18(2) tar-Regolament (KE, Euratom) Nru 1605/2002. B’konformità mal-prinċipju ta’ maniġment trasparenti, il-Kummissjoni għandha tikkomunika kull impatt li jkun hemm fuq il-programm Galileo li jirriżulta mill-applikazzjoni ta’ dan il-paragrafu lill-Kumitat skont l-Artikolu 35 (1) ta' dan ir-Regolament. 3. Pajjiżi terzi u organizzazzjonijiet internazzjonali jistgħu wkoll jipprovdu finanzjament addizzjonali għall-programm Galileo. Il-ftehimiet skont l-Artikolu 28 jistipulaw il-kundizzjonijiet u l-arranġamenti għall-involviment tagħhom. Artikolu 9 Il-finanzjament tat-tħaddim tas-sistema EGNOS 1. L-Unjoni għandha tiffinanzja t-tħaddim tal-EGNOS, b’konformità mal-Artikolu 10(1), mingħajr ħsara għal kull kontribuzzjoni minn kwalunkwe sors ta’ finanzjament ieħor, inklużi dawn imsemmija fil-paragrafi 2 u 3 ta’ dan l-Artikolu. 2. L-Istati Membri jistgħu jipprovdu finanzjament addizzjonali għall-programm EGNOS. L-introjtu li jirriżulta minn dawn il-kontribuzzjonijiet għandu jikkostitwixxi introjtu assenjat b’konformità mal-Artikolu 18(2) tar-Regolament (KE, Euratom) Nru 1605/2002. B’konformità mal-prinċipju ta’ maniġment trasparenti, il-Kummissjoni għandha tikkomunika kull impatt li jkun hemm fuq il-programm EGNOS li jirriżulta mill-applikazzjoni ta’ dan il-paragrafu lill-Kumitat skont l-Artikolu 35 (1) ta' dan ir-Regolament. 3. Pajjiżi terzi u organizzazzjonijiet internazzjonali jistgħu wkoll jipprovdu finanzjament addizzjonali għall-programm EGNOS. Il-ftehimiet skont l-Artikolu 28 jistipulaw il-kundizzjonijiet u l-arranġamenti għall-involviment tagħhom. Artikolu 10 Riżorsi 1. L-ammont massimu allokati mill-Unjoni għall-implimentazzjoni tal-attivitajiet speċifikati fl-Artikolu 7(1) u (2) għandu jkun EUR [7897] miljun fil-prezzijiet attwali għall-perjodu mill-1 ta' Jannar 2014 sal-31 ta' Dicembru 2020. 2. L-approprjazzjonijiet għandhom jiġu implimentati b’konformità mad-dispożizzjonijiet ta’ dan ir-Regolament u r-Regolament (KE, Euratom) Nru 1605/2002. 3. L-impenji baġitarji għall-programmi għandhom isiru permezz ta' pagamenti annwali. Artikolu 11 Introjtu ġġenerat mill-programmi 1. L-introjtu ġġenerat mit-tħaddim tas-sistemi għandu jinġabar mill-Unjoni, jitħallas lill-baġit tal-Unjoni u jiġi allokat għall-programmi. Jekk jirriżulta li l-introjtu ikun aktar minn dak meħtieġ għall-finanzjament tal-fażijiet ta’ sfruttament tal-programm, kull adattament tal-prinċipju ta’ allokazzjoni għandu jkun approvat mill-awtorità baġitarja abbażi ta’ proposta mill-Kummissjoni. 2. Fil-kuntratti konklużi ma’ entitajiet tas-settur privat, jista' jiġi pprevedut mekkaniżmu għall-kondiviżjoni tal-introjtu. 3. L-interessi ġġenerati mill-pagamenti ta’ qabel il-finanzjament li jkunu saru lill-entitajiet responsabbli għall-implimentazzjoni tal-baġit, indirettament huma assenjati lil attivitajiet skont il-ftehim tad-delegazzjoni jew skont il-kuntratt konkluż bejn il-Kummissjoni u l-entità kkonċernata. B’konformità mal-prinċipju ta’ maniġment finanzjarju sod, l-entitajiet responsabbli għall-implimentazzjoni indiretta tal-baġit, għandhom jiftħu kontijiet li jippermettu li l-fondi u l-interessi korrispondenti jkunu identifikati. KAPITOLU III IL-GOVERNANZA PUBBLIKA TAL-PROGRAMM Artikolu 12 Qafas ġenerali għall-governanza tal-programmi Il-governanza pubblika tal-programmi hija bbażata fuq il-prinċipju ta’ diviżjoni stretta tal-kompiti bejn id-diversi entitajiet involuti, b’mod partikolari l-Kummissjoni, l-Aġenzija Ewropea GNSS u l-Aġenzija Spazjali Ewropea. Artikolu 13 Ir-rwol tal-Kummissjoni 1. Il-Kummissjoni hija responsabbli għall-progress tal-programmi. Hi tamministra l-fondi allokati għalihom skont dan ir-Regolament u timmoniterja l-implimentazzjoni tal-attivitajiet kollha tal-programm. 2. Flimkien mal-kompiti ġenerali msemmija fil-paragrafu 1 u dawk msemmija f’dispożizzjonijiet oħra ta' dan ir-Regolament, il-kompiti tal-Kummissjoni skont dan ir-Regolament jinkludu l-kompiti speċifiċi li ġejjin: (a) għandha tiżgura diviżjoni ċara tal-kompiti bejn id-diversi entitajiet involuti fil-programmi u għal dan il-għan talloka l-kompiti msemmija rispettivament fl-Artikoli 15(1)(d) u 16, partikolarment permezz ta’ ftehimiet ta’ delegazzjoni, lill-Aġenzija Ewropea GNSS u l-Aġenzija Spazjali Ewropea; (b) għandha timplimenta l-istrumenti u l-miżuri strutturali korretti meħtieġa għall-identifikazzjoni, il-kontroll, il-mitigazzjoni u l-monitoraġġ tar-riskji assoċjati mal-programmi, b’mod partikolari f’termini ta’ spiża u skeda; (c) għandha timmaniġġja, f’isem l-Unjoni u fil-qasam tal-kompetenza tagħha, ir-relazzjonijiet mal-pajjiżi terzi u l-organizzazzjonijiet internazzjonali; (d) hija għandha tiżgura s-sigurtà tal-programmi u tistabbilixxi mekkaniżmi ta' koordinazzjoni bejn id-diversi entitajiet involuti. 3. Meta meħtieġ għall-progress bla xkiel tal-fażijiet tal-programm Galileo u t-tħaddim tas-sistema EGNOS msemmija rispettivament fl-Artikolu 3 u 4, il-Kummissjoni għandha tistipula l-miżuri meħtieġa biex: (e) jiddeterminaw il-post u jiżguraw it-tħaddim tal-infrastruttura fuq l-art tas-sistemi; (f) jiddefinixxu l-istadji ta’ deċiżjoni ewlenin għall-evalwazzjoni tal-implimentazzjoni tal-programmi; (g) jitnaqqsu r-riskji inerenti fil-progress tal-programmi. Dawn il-miżuri ta’ implimentazzjoni għandhom jiġu adottati f’konformità mal-proċedura ta’ evalwazzjoni msemmija fl-Artikolu 35(3). Artikolu 14 Is-sigurtà tas-sistemi u t-tħaddim tagħhom 1. Is-sistemi u t-tħaddim tagħhom għandhom ikunu sikuri. 2. Mingħajr ħsara għall-Artikoli 15 u 17 ta’ dan ir-Regolament u l-Artikolu 8 tad-Deċiżjoni 1104/2011/UE tal-Parlament Ewropew u tal-Kunsill[20], il-Kummissjoni tista’ tistabbilixxi, permezz ta’ atti delegati b’konformità l-Artikolu 34, ir-rekwiżiti u l-istandards meħtieġa biex tiżgura s-sigurtà tas-sistemi u t-tħaddim tagħhom imsemmija fil-paragrafu 1. Għal dan il-għan, hi għandha tikkunsidra l-bżonn ta’ rekwiżiti relatati mas-sigurtà għas-superviżjoni u l-integrazzjoni fi ħdan il-programmi kollha, kif ukoll l-effett ta' dawn ir-rekwiżiti fuq il-progress b’suċċess tal-programmi, partikolarment f'termini ta spejjeż u skeda ta’ żmien. 3. Is-Servizz Ewropew għall-Azzjoni Esterna għandu jgħin lill-Kummissjoni, b’konformità mal-Artikolu 2(2) tad-Deċiżjoni 2010/427/UE fl-implimentazzjoni tal-kompiti relatati mas-sigurtà fil-qasam tar-relazzjonijiet esterni. F’dan l-istess qasam, għandu jgħin ukoll lill-Kummissjoni fil-monitoraġġ tal-konformità mal-istandards minimi konġunta previsti fid-Deċiżjoni 1104/2011/UE. Għal dan il-għan, ir-riżorsi korretti għandhom ikunu disponibbli u l-perjodi tranżitorji għandhom jidħlu fis-seħħ sabiex jiżguraw il-kontinwità tal-programmi u s-servizzi. Artikolu 15 Ir-rwol tal-Aġenzija Ewropea GNSS 1 Sabiex tikseb l-għanijiet tal-programm, l-Aġenzija Ewropea GNSS għandha tikkontribwixxi għall-implimentazzjoni tagħhom u twettaq l-kompiti li ġejjin, b’konformità mal-linji gwida stabbiliti mill-Kummissjoni: (h) fir-rigward tas-sigurtà tal-programmi, u mingħajr ħsara għall-Artikoli 14 u 17, hija għandha tassigura: (i) li jkun hemm ċertifikazzjoni tas-sigurtà b’konformità mal-Kapitolu III tar-Regolament (UE) Nru 912/2010 sa mhux aktar tard mit-30 ta’ Ġunju 2016; għaldaqstant, hija għandha tagħti bidu u timmoniterja l-implimentazzjoni tal-proċeduri tas-sigurtà u twettaq awditjar tas-sigurtà tas-sistema; (ii) it-tħaddim taċ-ċentru tas-sigurtà ta’ Galileo, b’konformità mal-istandards u r-rekwiżiti msemmija fl-Artikolu 14(3) u l-istruzzjonijiet ipprovduti taħt l-Azzjoni Konġunta 2004/552/PESK msemmija fl-Artikolu 17; (i) għandha twettaq il-kompiti ta’ awtorità PRS kompetenti prevista fl-Artikolu 5 tad-Deċiżjoni Nru 1104/2011/UE, jekk din tinħatar għal dan l-iskop u għandha tgħin lill-Kummissjoni fil-monitoraġġ tal-konformità mal-istandards minimi komuni b’konformità mal-Artikolu 8(6) tad-Deċiżjoni msemmija hawn fuq; (j) fil-kuntest tat-tħaddim tas-sistemi, hi għandha tikkontribwixxi għall-kummerċjalizzazzjoni tas-servizzi, inkluża l-analiżi meħtieġa tas-suq; (k) għandha wkoll twettaq kompiti speċifiċi oħrajn marbuta mal-programmi li jistgħu jiġu fdati lilha mill-Kummissjoni permezz ta’ ftehim ta’ delegazzjoni adottat abbażi ta' deċiżjoni ta’ delegazzjoni, b’konformità mal-Artikolu 54(2)(b) tar-Regolament (KE, Euratom) Nru 1605/2002, li jinkludu: (i) attivitajiet operattivi fir-rigward tal-maniġment tal-infrastruttura, il-manutenzjoni, it-titjib kontinwu u t-tiġdid tas-sistema, l-operazzjonijiet ta’ ċertifikazzjoni u standardizzazzjoni fil-kuntest tal-programmi u l-forniment tas-servizzi msemmija fl-Artikolu 3(d) u fl-Artikolu 4; (ii) il-promozzjoni tal-applikazzjonijiet u s-servizzi fis-suq tan-navigazzjoni bis-satellita; 2. Minbarra l-kompiti msemmija fil-paragrafu 1 u fil-konfini tal-missjoni tagħha, l-Aġenzija Ewropea GNSS għandha tipprovdi lill-Kummissjoni bl-ispeċjalizzazzjoni teknika tagħha u tforni kwalunkwe informazzjoni meħtieġa għat-twettiq tal-kompiti tagħha skont dan ir-Regolament. 3. Il-Kumitat imsemmi fl-Artikolu 35(1) għandu jiġi kkonsultat dwar id-deċiżjoni ta’ delegazzjoni msemmija fil-paragrafu 1(d) ta’ dan l-Artikolu, b’konformità mal-proċedura ta' konsultazzjoni msemmija fl-Artikolu 35(2). Il-Kumitat għandu jkun infurmat bil-ftehimiet ta’ delegazzjoni li għandhom jiġu konklużi mill-Unjoni, irrappreżentata mill-Kummissjoni u l-Aġenzija Ewropea GNSS. Artikolu 16 Ir-rwol tal-Aġenzija Spazjali Ewropea 1. Il-Kummissjoni għandha tikkonkludi ftehim ta' delegazzjoni multiannwali mal-Aġenzija Spazjali Ewropea abbażi ta’ deċiżjoni ta’ delegazzjoni adottata mill-Kummissjoni b’konformità mal-Artikolu 54(2) tar-Regolament (KE, Euratom) Nru 1605/2002. Dan il-ftehim għandu jkopri l-eżekuzzjoni tal-kompiti u tal-baġit skont id-delegazzjoni b'konformità mal-implimentazzjoni tal-programmi, b’mod partikolari t-tlestija tal-infrastruttura skont il-programm Galileo. 2. Il-ftehim tad-delegazzjoni għandu, safejn hu meħtieġ għall-implimentazzjoni tal-kompiti u tal-baġit iddelegati taħt il-paragrafu 1, jistabbilixxi l-kundizzjonijiet ġenerali għall-maniġment tal-fondi fdati lill-Aġenzija Spazjali Ewropea, u, b’mod partikolari, l-azzjonijiet li għandhom jiġu implimentati, il-finanzjament rilevanti, il-proċeduri ta’ maniġment u l-miżuri ta’ monitoraġġ u ta’ kontroll, il-miżuri applikabbli fl-avveniment ta’ prestazzjoni inadegwata tal-kuntratti u r-regoli dwar is-sjieda tal-proprjetà tanġibbli u intanġibbli kollha. Il-miżuri ta’ monitoraġġ u ta’ kontroll, b’mod partikolari, għandhom jipprevedu għal sistema ta’ tbassir tal-ispiża provviżjorja, informazzjoni sistematika mill-Kummissjoni dwar l-ispejjeż, u, fil-każ li jkun hemm diskrepanza bejn il-baġits ppjanati u l-ispejjeż involuti, azzjoni korrettiva li tiżgura l-implimentazzjoni tal-infrastrutturi fil-limiti tal-baġits allokati. 3. Il-Kumitat imsemmi fl-Artikolu 35(1) għandu jiġi kkonsultat dwar id-deċiżjoni ta’ delegazzjoni msemmija fil-paragrafu 1 ta’ dan l-Artikolu, b’konformità mal-proċedura ta' konsultazzjoni msemmija fl-Artikolu 35(2). Il-Kumitat għandu jiġi infurmat bil-ftehim ta’ delegazzjoni multiannwali li għandu jiġi konkluż mill-Kummissjoni u l-Aġenzija Spazjali Ewropea. 4. Il-Kumitat imsemmi fl-Artikolu 35(1) għandu jiġi infurmat mill-Kummissjoni dwar ir-riżultati intermedjarji u dawk finali tal-evalwazzjoni tas-sejħiet għal offerti u tal-kuntratti ma' entitajiet fis-settur privat li għandhom jiġu konlużi mill-Aġenzija Spazjali Ewropea. KAPITOLU IV ASPETTI RELATATI MAS-SIGURTÀ TAL-UNJONI JEW TAL-ISTATI MEMBRI Artikolu 17 Azzjoni Konġunta Kull meta s-sigurtà tal-Unjoni jew tal-Istati Membri tagħha tkun tista’ tiġi affettwata mit-tħaddim tas-sistemi, għandhom japplikaw il-proċeduri stipulati fl-Azzjoni Konġunta tal-Kunsill 2004/552/PESK. Artikolu 18 L-applikazzjoni tar-Regolament dwar informazzjoni klassifikata 1. Kull Stat Membru għandu jiżgura li r-regolamenti dwar is-sigurtà li jassiguraw livell ta’ ħarsien li talanqas ikun ekwivalenti għal dak garantit mir-regoli tal-Kummissjoni dwar is-sigurtà stipulati fl-Anness mad-Deċiżjoni tal-Kummissjoni 2001/844/KE, KEFA, Euratom[21] u mir-regolamenti dwar is-sigurtà tal-Kunsill stipulati fl-Anness mad-Deċiżjoni tal-Kunsill 2011/292/KE[22] japplikaw għal kull persuna fiżika residenti fit-territorju tiegħu u l-entitajiet legali kollha stabbiliti fit-territorju tiegħu li tittratta informazzjoni klassifikata fir-rigward tal-programmi. 2. L-Istati Membri għandhom minnufih jinfurmaw lill-Kummissjoni bl-adozzjoni ta’ regolament nazzjonali dwar is-sigurtà kif imsemmi fil-paragrafu 1. 3. Il-persuni fiżiċi li huma residenti f'pajjiżi terzi u entitajiet legali stabbiliti f’pajjiżi terzi jistgħu jittrattaw informazzjoni klassifikata tal-Unjoni fir-rigward tal-programmi biss meta dawn ikunu soġġetti, f'dawn il-pajjiżi, għal regolament dwar is-sigurtà li jiżgura livell ta’ ħarsien talanqas ekwivalenti għal dak garantit bir-regoli tal-Kummissjoni dwar is-sigurtà stabbiliti fl-Anness mad-Deċiżjoni 2001/844/KE, KEFA, Euratom u mir-regolamenti tal-Kunsill dwar is-sigurtà stabbiliti fl-Anness mad-Deċiżjoni 2011/292/UE. Ir-regolamenti dwar is-sigurtà tal-Aġenzija Spazjali Ewropea u d-Deċiżjoni 2011/C 304/05 tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà[23] għandhom jiġu kkunsidrati bħala ekwivalenti għal dawk ir-regoli u regolamenti. L-ekwivalent tar-regolament dwar is-sigurtà applikat f'pajjiż terz jista' jiġi rikonoxxut fi ftehim ma' dak il-pajjiż. KAPITOLU V KUNTRATTI PUBBLIĊI TAQSIMA I Dispożizzjonijiet ġenerali applikabbli għall-kuntratti pubbliċi konklużi fil-qafas tal-fażijiet tal-implimentazzjoni u tal-użu tal-programmi Artikolu 19 Prinċipji ġenerali Ir-regoli tal-Unjoni dwar l-akkwist pubbliku previsti mir-Regolament (KE, Euratom) Nru 1605/2002, b’mod partikolari l-aċċess miftuħ u l-kompetizzjoni ġusta tul il-katina tal-provvista, is-sejħiet għall-offerti abbażi tal-għoti ta' informazzjoni trasparenti u f’waqtha, il-komunikazzjoni ċara tar-regoli li japplikaw dwar l-akkwist, il-kriterji tal-għażla u kwalunkwe informazzjoni oħra rilevanti li twassal għal kondizzjonijiet ekwivalenti ta' kompetizzjoni għall-offerenti potenzjali kollha għandhom japplikaw għall-kuntratti pubbliċi konklużi fil-qafas tal-fażi tal-implimentazzjoni tal-programm Galileo u l-fażijiet tal-użu tal-programmi, mingħajr ħsara għall-miżuri meħtieġa għall-protezzjoni tal-interessi primarji tas-sigurtà tal-Unjoni jew tas-sigurtà pubblika jew biex ikun hemm konformità mar-rekwiżiti tal-Unjoni dwar il-kontroll tal-esportazzjoni. Artikolu 20 Obettivi Speċifiċi Matul il-proċedura ta' akkwist, għandhom jiġu segwiti l-objettivi li ġejjin: (a) il-promozzjoni tal-iktar parteċipazzjoni wiesa' u miftuħa possibbli fl-Unjoni mill-operaturi ekonomiċi kollha, u partikolarment mill-kumpanijiet l-ġodda u l-SMEs. (b) jiġi evitat l-abbuż possibbli ta' dominanza u tiġi evitata d-dipendenza fit-tul fuq fornituri uniċi, (c) jittieħed vantaġġ minn investimenti preċedenti tas-settur pubbliku u tal-lezzjonijiet miksuba kif ukoll tal-esperjenza u l-kompetenzi industrijali, inklużi dawk miksuba fil-fażijiet tad-definizzjoni, l-iżvilupp u validazzjoni u l-implimentazzjoni tal-programmi, waqt li tkun assigurata l-konformità mar-regoli dwar sejħiet għal offerti b’mod kompetittiv. TAQSIMA 2 Dispożizzjonijiet speċifiċi applikabbli għall-akkwist pubbliku mwettaq bħala parti mill-fażijiet tal-implimentazzjoni u l-użu tal-programmi Artikolu 21 L-istabbiliment ta' kundizzjonijiet tal-kompetizzjoni ġusti L-awtorità tal-kuntratti għandha tieħu l-miżuri xierqa biex tiżgura li jkun hemm kundizzjonijiet ta' kompetizzjoni ġusta meta involviment preċedenti ta' kumpanija fl-attivitajiet marbuta mas-suġġett tas-sejħa għall-offerti: (l) jista' jagħti vantaġġi kbar lil dik il-kumpanija f'termini ta' informazzjoni privileġġata u għalhekk jista' jagħti lok għal tħassib dwar il-konformità mat-trattament ugwali; jew (m) jaffettwa l-kundizzjonijiet tal-kompetizzjoni normali jew l-imparzjalità u l-oġġettività tal-għoti u r-rendiment tal-kuntratti. Dawn il-miżuri ma għandhomx jaffettwaw il-kompetizzjoni ġusta, it-trattament ugwali u l-kunfidenzjalità tad-dejta miġbura dwar l-impriżi, ir-relazzjonijiet kummerċjali u l-istruttura tal-ispejjeż tagħhom. F'dan il-kuntest, dawn il-miżuri għandhom iqisu n-natura u l-partikolari tal-kuntratt maħsub. Artikolu 22 Kuntratti kundizzjonali b'pagamenti fi stadji 1. L-awtorità tal-kuntratti tista' tagħti kuntratt fl-għamla ta' kuntratt kundizzjonali ta' pagamenti fi stadji. 2. Kuntratt kundizzjonali ta' pagamenti fi stadji jinkludi stadju fiss li jkun akkumpanjat b'impenn baġitarju u stadju kundizzjonali wieħed ieħor jew iktar. Id-dokumenti tal-offerti jirreferu għall-karatteristiċi speċifiċi tal-kuntratti kundizzjonali b'pagamenti fi stadji. Partikolarment, dawn jispeċifikaw is-suġġett tal-kuntratt, il-prezz jew l-arranġamenti għad-determinazzjoni tal-prezz u l-arranġamenti għall-forniment tal-provvisti u s-servizzi f'kull stadju. 3. L-obbligi tal-istadju fiss għandhom ikunu parti minn parti sħiħa konsistenti; l-istess japplika għall-obbligi f'kull stadju kundizzjonali, filwaqt li jitqiesu l-obbligi fl-istadji preċedenti. 4. L-eżekuzzjoni ta' kull stadju kundizzjonali huwa soġġett għal deċiżjoni mill-awtorità tal-kuntratti notifikata lill-kuntrattur skont il-kuntratt. Meta stadju kundizzjonali jiġu kkonfermat tard jew ma jiġix ikkonfermat, il-kuntrattur jista' jibbenefika, jekk il-kuntratt jipprovdi hekk u skont il-kundizzjonijiet imniżżla fih, minn allokazzjoni ta' trasferiment u allokazzjoni ta' noneżekuzzjoni. Artikolu 23 Kuntratti ta' rimborż tal-ispejjeż 1. F'ċirkostanzi eċċezzjonali, l-awtorità tal-kuntratti tista' tagħżel kuntratt ta' rimborż sħiħ jew parzjali tal-ispejjeż sa ammont limitat, fiċ-ċirkostanzi stipulati fil-paragrafu 2. Bid-differenza ta' kuntratt li jipprovdi rimunerazzjoni għal riżultat u li għalih il-prezz jew l-arranġamenti għad-determinazzjoni tal-prezz jiġu ffissati fil-bidu fid-dokumenti kuntrattwali, kuntratt ta' rimborż tal-ispejjeż jirrimborża r-riżorsi użati u mhux prodott jew servizz mhux komplut. Il-prezz li għandu jitħallas jikkonsisti fir-rimborż tal-ispejjeż diretti kollha mġarrba mill-kuntrattur fit-twettiq tal-kuntratt, bħall-infiq fuq il-ħaddiema, il-materjali, il-prodotti kkunsmati, l-użu tat-tagħmir u l-infrastruttura meħtieġa għat-twettiq tal-kuntratt. Dawn l-ispejjeż jiżdiedu b'miżata fissa li tkopri l-ispejjeż indiretti u l-profitt, jew somma li tkopri l-ispejjeż indiretti u kumpens tal-miżata ta' inċentiv abbażi tal-ksib tal-objettivi fir-rigward tal-eżekuzzjoni u l-kalendarju. 2. L-awtorità tal-kuntratti tista' tagħżel kuntratt ta' rimborż sħiħ jew parzjali meta ma jkunx oġġettivament possibbli li jiġi speċifikat prezz fiss preċiż u jekk jista' jiġi muri b'mod raġonevoli li dan il-prezz fiss ma jkunx abnormalment għoli minħabba l-inċertezzi inerenti fl-eżekuzzjoni tal-kuntratt minħabba: (n) jew li l-kuntratt ikollu karatteristiċi kumplessi ħafna jew karatteristiċi li jirrikjedu l-użu ta' teknoloġija ġdida u li għalhekk jinkludi għadd sinifikanti ta' riskji tekniċi; (o) jew li l-attivitajiet soġġetti għall-kuntratt għandhom, għal raġunijiet operazzjonali, jibdew immedjatament anki jekk ma jkunx għadu possibbli li jiġi ddeterminat prezz fiss riġidu sħiħ minħabba r-riskji sinifikanti jew minħabba li l-eżekuzzjoni tal-kuntratt tiddependi parzjalment fuq l-eżekuzzjoni ta' kuntratti oħra. 3. Il-prezz limitu għal kuntratt ta' rimborż sħiħ jew parzjali huwa l-prezz massimu pagabbli. Dan jista' jinqabeż biss f'ċirkostanzi eċċezzjonali ġġustifikati kif suppost u bi qbil minn qabel mill-awtorità tal-kuntratti. 4. Id-dokumenti tat-tender ta' proċedura tal-akkwist għal kuntratt ta' rimborż sħiħ jew parzjali għandhom jispeċifikaw: (p) it-tip ta' kuntratt, jiġifieri jekk huwiex kuntratt ta' rimborż sħiħ jew parzjali sa prezz limitu; (q) għal kuntratt ta' rimborż parzjali, l-elementi tal-kuntratt soġġetti għal rimborż tal-ispejjeż; (r) il-prezz limitu totali; (s) il-kriterji tal-għoti li għandhom jippermettu l-valutazzjoni tal-plawsibbiltà tal-baġit globali stmat, tal-ispejjeż rimborżabbli, tal-mekkaniżmi għad-determinazzjoni ta' dawn l-ispejjeż u l-profitt imsemmija fl-offerta li trid tiġi vvalutata; (t) it-tip ta' żieda msemmija fil-paragrafu 1 li għandha tiġi applikata lill-ispejjeż diretti; (u) ir-regoli u l-proċeduri li jiddeterminaw l-eliġibilità tal-ispejjeż ippjanati mill-offerent għat-twettiq tal-kuntratt, skont il-prinċipji stipulati fil-paragrafu 5; (v) ir-regoli tal-kontabilità li l-offerti għandhom jikkonformaw magħhom; (w) fil-każ ta' kuntratt ta' rimborż sħiħ jew parzjali li għandu jindbidel f'kuntratt ta' prezz fiss riġidu, il-parametri għal din il-konverżjoni. 5. L-ispejjeż iddikjarati mill-kuntrattur waqt l-eżekuzzjoni ta' kuntratt ta' rimborż sħiħ jew parzjali jkunu eliġibbli biss jekk: (x) dawn jiġġarbu tabilħaqq waqt it-tul tal-kuntratt, bl-eċċezzjoni tal-ispejjeż għat-tagħmir, l-infrastrutturi u l-assi fiss intanġibbli meħtieġa għat-twettiq tal-kuntratt li jistgħu jitqiesu eliġibbli għall-valur sħiħ tal-ammont tax-xiri tagħhom; (y) jissemmew fl-istima globali tal-baġit li tista' tiġi riveduta mill-emendi għall-kuntratt inizjali; (z) ikunu meħtieġa għall-eżekuzzjoni tal-kuntratt; (aa) jirriżultaw mill-eżekuzzjoni tal-kuntratt u jkunu attribwibbli għal dan; (bb) ikunu identifikabbli, verifikabbli, imniżżla fir-rekords tal-kontabilità tal-kuntrattur u ddeterminati skont l-istandards tal-kontabilità msemmija fl-ispeċifikazzjonijiet u fil-kuntratt; (cc) jimxu skont ir-rekwiżiti tat-taxxa applikabbli u leġiżlazzjoni soċjali; (dd) ma jidderogawx mit-termini tal-kuntratt; (ee) ikunu raġonevoli, ġustifikati, u jimxu skont ir-rekwiżiti ta’ ġestjoni finanzjarja tajba, b’mod partikolari rigward ekonomija u effiċjenza. Il-kuntrattur ikun responsabbli għall-kontabilità tal-ispejjeż tiegħu, iżomm rekords tal-kontabilità tajbin jew kwalunkwe dokument ieħor rikjest biex juri li l-ispejjeż li għalihom intalab rimborż iġġarrbu u jikkonformaw mal-prinċipji stipulati f'dan l-Artikolu. L-ispejjeż li ma jistgħux jiġu sostanzjati mill-kuntrattur għandhom jitqiesu li mhumiex eliġibbli u r-rimborż tagħhom ma jiġix aċċettat. 6. L-awtorità tal-kuntratti hija responsabbli għall-kompiti li ġejjin sabiex tiżgura l-eżekuzzjoni korretta tal-kuntratti tar-rimborż tal-ispejjeż: (ff) għandha tiddetermina l-prezz limitu l-aktar realistiku possibbli, filwaqt li tipprovdi l-flessibbiltà meħtieġa biex tintegra d-diffikultajiet tekniċi; (gg) għandha tikkonverti kuntratt ta' rimborż parzjali f'kuntratt ta' prezz fiss riġidu hekk kif ikun possibbli li jiġi ddeterminat dan il-prezz fiss riġidu waqt l-eżekuzzjoni tal-kuntratt; għal din ir-raġuni, għandha tiddetermina l-parametri tal-konverżjoni biex tikkonverti kuntratt konkluż fuq bażi ta' rimborż tal-ispejjeż għal kuntratt bi prezz fiss riġidu; (hh) għandha timplimenta miżuri ta' monitoraġġ u spezzjoni li jipprovdu, partikolarment, sistema ta' previżjoni tal-ispejjeż stmati; (ii) għandha tiddetermiina l-prinċipji, l-għodod u l-proċeduri xierqa għall-implimentazzjoni tal-kuntratti, partikolarment għall-identifikazzjoni u l-kontroll tal-eliġibilità tal-ispejjeż iddikjarati mill-kuntrattur jew is-sottokuntratturi tiegħu waqt l-eżekuzzjoni tal-kuntratt, u għall-introduzzjoni ta' emendi fil-kuntratt; (jj) għandha tivverifika li l-kuntrattur u s-sottokuntratturi tiegħu jikkonformaw mal-istandards tal-kontabilità stipulati fil-kuntratt u mal-obbligu li jipprovdu d-dokumenti tal-kontabilità tagħhom li għandhom jippreżentaw verżjoni vera u ġusta tal-kontijiet; (kk) matul l-eżekuzzjoni tal-kuntratt, għandha tiżgura kontinwament l-effettività tal-prinċipji, l-għodod u l-proċeduri msemmija fil-punt d. Artikolu 24 Emendi Il-kuntratt jista' jinbidel b'emenda bil-kundizzjoni li din l-emenda tissodisfa l-kundizzjonijiet kollha li ġejjin: (a) ma tibdilx is-suġġett tal-kuntratt; (b) ma tfixkilx il-bilanċ ekonomiku tal-kuntratt; (c) ma tintroduċix kundizzjonijiet li, li kieku dehru mill-bidu fid-dokumenti tal-kuntratt, kienu jippermettu l-ammissjoni ta' offerenti li mhux dawk li ġew ammessi inizjalment jew kienu jippermettu li jiġi aċċettat tender li mhux dak li ġie aċċettat inizjalment. Artikolu 25 Is-sottokuntrattar 1. L-awtorità tal-kuntratti tista' titlob lil kull offerent biex parti mill-kuntratt tiġi sottokuntrattata f'livelli differenti, lil kumpaniji li mhumiex parti mill-grupp li jagħmel parti minnu hu. Din it-taqsima ta' sottokuntrattar minimu hija espressa bħala firxa minn perċentwal minimu sa wieħed massimu. Din il-firxa hija fi proporzjon mal-objettiv u l-valur tal-kuntratt kif ukoll in-natura tas-settur ta' attività kkonċernata, partikolarment il-kundizzjonijiet kompetittività u l-potenzjal industrijali osservat. 2. L-awtorità tal-kuntratti tista' tirrifjuta s-sottokuntratturi magħżula mill-kandidat fl-istadju tal-proċedura tal-għoti tal-kuntratt jew mit-offerent magħżul għall-eżekuzzjoni tal-kuntratt. Għandha tiġġustifika dan ir-rifjut bil-miktub, u dan jista' jkun ibbażat biss fuq il-kriterji użati għall-għażla tal-offerenti għall-kuntratt ewlieni. KAPITOLU VI DISPOŻIZZJONIJIET MIXXELANJI Artikolu 26 Programmazzjoni Il-Kummissjoni għandha tistipula programm ta' ħidma multiannwali li jistipula l-azzjonijiet ewlenin, il-baġit provviżorju u l-iskeda meħtieġa biex jinkisbu l-objettivi tal-programmi Galileo u EGNOS stipulati fl-Artikolu 1(4) u (5). Fuq il-bażi tal-programm ta' ħidma multiannwali, il-Kummissjoni għandha tadotta programm ta' ħidma annwali li jinkludi l-pjan tal-implimentazzjoni għall-programm multiannwali u l-finanzjament korrispondenti. Dawk l-atti ta’ implimentazzjoni għandhom jiġu adottati f'konformità mal-proċedura ta’ analiżi msemmija fl-Artikolu 35 (3). Artikolu 27 Azzjoni tal-Istati Membri 1. L-Istati Membri ma għandhomx jieħdu miżuri li jistgħu jfixklu l-progress tal-programmi, partikolarment dwar id-drittijiet tal-proprjetà intellettwali u l-kontinwità tat-tħaddim tal-infrastrutturi. 2. L-Istati Membri għandhom jieħdu l-miżuri neċessarji kollha sabiex l-istazzjonijiet tal-art tas-sistemi jkunu deżinjati bħala infrastrutturi kritiċi Ewropej skont it-tifsira tad-Direttiva tal-Kunsill 2008/114/KE[24]. Artikolu 28 Ftehimiet internazzjonali L-Unjoni tista' tidħol fi ftehimiet ma' pajjiż terzi u organizzazzjonijiet internazzjonali fil-kuntest tal-programmi, partikolarment, ftehimiet ta' kooperazzjoni skont il-proċedura stipulata fl-Artikolu 218 tat-Trattat dwar il-Funzjonament tal-Unjoni Ewropea. Artikolu 29 Għajnuna teknika Sabiex jitlestew il-kompiti tekniċi msemmija fl-Artikolu 13(2), il-Kummissjoni tista' tirrikorri għall-għajnuna neċessarja, partikolarment l-għajnuna ta' esperti mill-aġenziji nazzjonali kompetenti fis-settur tal-ispazju, esperti indipendenti u korpi li kapaċi jipprovdu analiżijiet u opinjonijiet imparzjali dwar il-progress tal-programmi. Il-korpi involuti fit-tmexxija pubblika tal-programmi, minbarra l-Kummissjoni, partikolarment, l-Aġenzija tal-GNSS Ewropew u l-Aġenzija Spazjali Ewropea, jistgħu jirċievu wkoll l-istess għajnuna teknika fit-twettiq tal-kompiti fdati lilhom skont dan ir-Regolament. Artikolu 30 Il-protezzjoni tad-dejta personali u l-privatezza 1. Il-Kummissjoni għandha tassigura li tkun garantita l-protezzjoni tad-dejta personali u tal-privatezza matul it-tfassil u l-implimentazzjoni tas-sistemi u li jiġu integrati garanziji adegwati fihom. 2. Id-dejta personali kollha li tintuża fil-kuntest tal-kompiti u l-attivitajiet ipprovduti f'dan ir-Regolament għandha tiġi pproċessata skont il-leġiżlazzjoni applikabbli dwar il-ħarsien tad-dejta personali, partikolarment ir-Regolament (KE) Nru 45/2001[25] tal-Parlament Ewropew u tal-Kunsill u d-Direttiva 95/46/KE tal-Parlament Ewropew u tal-Kunsill[26]. Artikolu 31 Il-protezzjoni tal-interessi finanzjarji tal-Unjoni 1. Il-Kummissjoni għandha tieħu l-miżuri xierqa biex tiżgura li, meta jiġu implimentati azzjonijiet finanzjati skont dan ir-Regolament, l-interessi finanzjarji tal-Unjoni jkunu mħarsa bl-applikazzjoni ta' miżuri preventivi kontra l-frodi, il-korruzzjoni u kwalunkwe attività illegali oħra u, jekk jiġu individwati l-irregolaritajiet, permezz tal-irkupru tal-ammonti mħallsa skorrettament u, fejn ikun il-każ, permezz ta' penali effettivi, proporzjonati u deterrenti. 2. Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa ta’ verifika, abbażi ta' dokumenti u fuq il-post, fuq il-benefiċjarji tal-għajnuna finanzjarja, il-kuntratturi u s-sottokuntratturi kollha li rċevew fondi tal-Unjoni skont dan ir-Regolament. L-Uffiċċju Ewropew Kontra l-Frodi (OLAF) jista' jwettaq verifiki u spezzjonijiet fuq il-post fuq operaturi ekonomiċi konċernati direttament jew indirettament minn tali finanzjament skont il-proċeduri stabbiliti fir-Regolament (Euratom, KE) Nru 2185/96 tal-Kunsill[27] bil-għan li jiġi stabbilit li kien hemm frodi, korruzzjoni jew kwalunkwe attività oħra illegali kontra l-interessi finanzjarji tal-Unjoni, fil-qafas ta’ ftehim ta’ għotja jew deċiżjoni ta' għotja jew kuntratt li jikkonċerna l-fondi tal-Unjoni. Bla ħsara għall-ewwel u t-tieni subparagrafi, il-ftehimiet internazzjonali konklużi ma’ pajjiżi terzi u ma’ organizzazzjonijiet internazzjonali u ftehimiet ta’ għotja u deċiżjonijiet ta' għotja u kuntratti li jirriżultaw mill-implimentazzjoni ta' dan ir-Regolament għandhom b'mod espliċitu jagħtu s-setgħa lill-Kummissjoni, lill-Qorti tal-Awdituri u lill-OLAF biex iwettqu tali verifiki, kontrolli u spezzjonijiet fuq il-post. Artikolu 32 Informazzjoni lill-Parlament Ewropew u lill-Kunsill Il-Kummissjoni għandha tassigura l-implimentazzjoni ta' dan ir-Regolament. Kull sena, meta tippreżenta l-abbozz preliminari tal-baġit, hija għandha tippreżenta rapport lill-Parlament Ewropew u lill-Kunsill dwar l-implimentazzjoni tal-programmi. Artikolu 33 Valutazzjoni tal-applikazzjoni tar-Regolament preżenti 1. Sat-30 ta' Ġunju 2018, il-Kummissjoni għandha tippreżenta rapport ta' valutazzjoni lill-Parlament Ewropew u lill-Kunsill, bil-ħsieb li tittieħed deċiżjoni dwar it-tiġdid, il-modifikar jew is-sospensjoni tal-miżuri meħuda skont dan ir-Regolament li jikkonċerna: (ll) il-ksib tal-objettivi ta' dawn il-miżuri, mill-perspettiva tar-riżultati u wkoll tal-impatti; (mm) l-effettività tal-użu tar-riżorsi; (nn) il-valur miżjud Ewropew. Il-valutazzjoni addizzjonalment tindirizza l-ambitu għas-simplifikazzjoni, il-koerenza interna u esterna tagħha, ir-rilevanza tal-objettivi kollha, kif ukoll il-kontribut tal-miżuri għall-prijoritajiet tal-Unjoni ta' tkabbir intelliġenti, sostenibbli u inklużiv. Għandha tqis ir-riżultati tal-valutazzjoni dwar l-impatt fit-tul tal-miżuri preċedenti. 2. Il-valutazzjoni għandha tqis il-progress li sar fir-rigward tal-objettivi tal-programmi Galileo u EGNOS stipulati fl-Artikolu 1(4) u (5) fuq il-bażi tal-indikaturi tar-rendiment li ġejjin: (oo) fir-rigward ta' Galileo : l-għadd ta' satelliti operazzjonali, il-verżjoni tal-infrastruttura tal-art użata u l-għadd ta' servizzi pprovduti; (pp) fir-rigward ta' EGNOS : l-għadd ta' tibdil lill-ispeċifikazzjonijiet tas-servizz ippreżentat lill-awtoritajiet taċ-ċertifikazzjoni. 3. Il-korpi involuti fl-implimentazzjoni ta' dan ir-Regolament għandhom jipprovdu lill-Kummissjoni bid-dejta u l-informazzjoni meħtieġ biex ikunu jistgħu jsiru l-monitoraġġ u l-valutazzjoni tal-azzjonijiet ikkonċernati. KAPITOLU VII DELEGAZZJONI U MIŻURI TAL-EŻEKUZZJONI Artikolu 34 Eżerċizzju tad-delegazzjoni 1. Is-setgħa ta’ adozzjoni ta’ atti delegati hija mogħtija lill-Kummissjoni suġġetta għall-kondizzjonijiet stabbiliti f'dan l-Artikolu. 2. Is-setgħa ta’ adozzjoni ta' atti delegati msemmija fl-Artikolu 5 u 14 għandha tingħata lill-Kummissjoni għal perjodu ta' żmien indeterminat mill-1 ta' Jannar 2014. 3. Id-delegazzjoni tas-setgħa msemmija fl-Artikoli 5 u 14 tista’ tiġi rrevokata fi kwalunkwe ħin mill-Parlament Ewropew u mill-Kunsill. Deċiżjoni li tirrevoka għandha ttemm id-delegazzjoni ta’ setgħa speċifikata f'dik id-deċiżjoni. Din għandha ssir effettiva fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fih. Ma għandhiex taffettwa l-validità ta’ kwalunkwe att delegat li jkun diġà fis-seħħ. 4. Hekk kif tadotta att delegat, il-Kummissjoni għandha tinnotifika b’mod simultanju lill-Parlament Ewropew u lill-Kunsill dwarha. 5. Att delegat adottat f'konformità mal-Artikoli 5 u 14 għandu jidħol fis-seħħ biss jekk ma tkun ġiet espressa l-ebda oġġezzjoni la mill-Parlament Ewropew u lanqas mill-Kunsill fi żmien perijodu ta' xahrejn min-notifika ta' dak l-att lill-Parlament Ewropew u lill-Kunsill jew jekk, qabel l-iskadenza ta' dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li huma mhumiex ser joġġezzjonaw. Dak il-perjodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill. Artikolu 35 Proċedura ta' kumitat 1. Il-Kummissjoni għandha tiġi assistita mill-Kumitat tal-programmi tal-GNSS Ewropew (minn hawn 'il quddiem, il-kumitat) stabbilit permezz tal-Artikolu 19 tar-Regolament (KE) Nru 683/2008. Dak il-Kumitat għandu jkun kumitat fis-sens tar-Regolament (UE) Nru 182/2011. 2. Fejn issir referenza għal dan il-paragrafu, l-Artikolu 4 tar-Regolament 182/2011/UE għandu japplika. 3. Fejn issir referenza għal dan il-paragrafu, l-Artikolu 5 tar-Regolament 182/2011/UE għandu japplika. 4. Ir-rappreżentanti tal-Aġenzija tal-GNSS Ewropew u tal-Aġenzija Spazjali Ewropea jistgħu jkunu involuti bħala osservaturi fil-ħidma tal-Kumitat skont il-kondizzjonijiet stipulati fir-regoli ta' proċedura tiegħu. 5. Il-ftehimiet internazzjonali konklużi mill-Unjoni skont l-Artikolu 28 jistgħu jipprovdu għall-involviment ta' rappreżentanti ta' pajjiżi terzi jew organizzazzjonijiet internazzjonali fil-ħidma tal-Kumitat fil-kundizzjonijiet stipulati fir-regoli tal-proċedura tiegħu. KAPITOLU VIII DISPOŻIZZJONIJIET FINALI Artikolu 36 Revoki 1. Ir-Regolament (KE) Nru 876/2002 huwa mħassar mill-1 ta’ Jannar 2014. Kwalunkwe miżura fis-seħħ adottata abbażi tar-Regolament 876/2002 għandha tibqa’ tiġi rregolata minn dak ir-Regolament. 2. Ir-Regolament (KE) Nru 683/2008 huwa revokat mill-1 ta’ Jannar 2014. Kwalunkwe miżura adottata abbażi tar-Regolament 683/2008 għandha tibqa’ rregolata minn dak ir-Regolament. Referenzi għar-Regolament irrevokat għandhom jittieħdu bħala referenzi għal dan ir-Regolament u għandhom jinqraw skont it-tabella ta’ korrelazzjoni stabbilita fl-Anness hawnekk. Artikolu 37 Dħul fis-seħħ Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-1 ta' Jannar 2014. Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha. Magħmul fi Għall-Parlament Ewropew Għall-Kunsill Il-President Il-President ANNESS Tabella ta’ korrelazzjoni Numerazzjoni antika Ir-Regolament (KE) Nru 683/2008[28] || Numerazzjoni ġdida (Ir-Regolament preżenti) Artikolu 1 || Artikolu 1 Artikolu 2 || Artikolu 2 Artikolu 3 || Artikolu 3 Artikolu 4 || Artikolu 8 Artikolu 5 || Artikolu 4 Artikolu 6 || Artikolu 9 Artikolu 7 || Artikolu 5 Artikolu 8 || Artikolu 6 Artikolu 9 || Artikolu 7 Artikolu 10 || Artikolu 10 Artikolu 11 || Artikolu 11 Artikolu 12(1) Artikolu 12(2) u (3) || Artikolu 12 Artikolu 13 Artikolu 13(1) Artikolu 13(2) u (3) Artikolu 13(4) || Artikolu 13 Artikolu 14 Artikolu 17 Artikolu 14 || Artikolu 18 Artikolu 15 || Artikolu 26 Artikolu 16 || Artikolu 15 Artikolu 17 || Artikolu 19 sa 25 Artikolu 18 || Artikolu 16 Artikolu 19 || Artikolu 35 Artikolu 20 || Artikolu 30 Artikolu 21 || Artikolu 31 Artikolu 22 || Artikolu 32 Artikolu 23 || Artikolu 24 || Artikolu 37 Anness || Artikolu 1 DIKJARAZZJONI FINANZJARJA LEĠIŻLATTIVA 1. QAFAS TAL-PROPOSTA/INIZJATTIVA 1.1. Titlu tal-proposta/inizjattiva 1.2. Il-qasam/l-oqsma tal-politika kkonċernata/i fl-istruttura tal-ABM/ABB 1.3. Natura tal-proposta/inizjattiva 1.4. Objettiv(i) 1.5. Raġuni(jiet) għall-proposta/inizjattiva 1.6. It-tul u l-impatt finanzjarju 1.7. Il-metodu(i) tal-ġestjoni previst(i) 2. MIŻURI TA’ ĠESTJONI 2.1. Regoli tal-monitoraġġ u tar-rappurtar 2.2. Sistema ta’ ġestjoni u kontroll 2.3. Miżuri għall-prevenzjoni tal-frodi u tal-irregolaritajiet 3. STIMA TAL-IMPATT FINANZJARJU TAL-PROPOSTA/TAL-INIZJATTIVA 3.1. Intestatura/i tal-qafas finanzjarju multiannwali u l-linja/i tal-baġit tan-nefqa affettwata/i 3.2. Stima tal-impatt fuq in-nefqa 3.2.1. Sinteżi tal-impatt stmat fuq in-nefqa 3.2.2. Impatt stmat fuq l-approprjazzjonijiet operazzjonali 3.2.3. Impatt stmat fuq approprjazzjonijiet ta’ natura amministrattiva 3.2.4. Kompatibbiltà mal-qafas finanzjarju multiannwali preżenti 3.2.5. Il-parteċipazzjoni ta’ partijiet terzi fil-finanzjament 3.3. L-impatt stmat fuq id-dħul DIKJARAZZJONI FINANZJARJA LEĠIŻLATTIVA 1. QAFAS TAL-PROPOSTA/INIZJATTIVA: 1.1. Titlu tal-proposta/inizjattiva Programmi Ewropej tan-navigazzjoni bis-satellita – GALILEO u EGNOS (sistema Ewropea ta' navigazzjoni b'kopertura ġeostazzjonarja) 1.2. Il-qasam/l-oqsma tal-politika kkonċernata/i fl-istruttura tal-ABM/ABB[29] Intestatura 02: Il-kumpanija Il-Kapitolu 02 05: il-programmi Ewropej tar-radjunavigazzjoni bis-satellita (EGNOS u Galileo) 1.3. Natura tal-proposta/inizjattiva Il-proposta/l-inizjattiva hija relatata ma’ azzjoni ġdida ¨ Il-proposta/l-inizjattiva hija relatata ma’ azzjoni ġdida li ssegwi proġett pilota/azzjoni preparatorja[30] þ Il-proposta/inizjattiva hija relatata mal-estensjoni ta’ azzjoni eżistenti ¨ Il-proposta/l-inizjattiva hija relatata ma’ azzjoni diretta mill-ġdid lejn azzjoni ġdida 1.4. Objettiv(i) 1.4.1. L-objettiv(i) strateġiku/ċi multiannwali tal-Kummissjoni fil-mira tal-proposta/inizjattiva Ta’ min ifakkar li l-programmi tan-navigazzjoni bis-satellita (minn hawn 'il quddiem ‘il-programmi’) huma l-proġetti ewlenin tal-Unjoni. Jagħmlu parti mill-qafas tal-istrateġija Ewropa 2020 u tal-politiki tal-iżvilupp sostenibbli. Dan jikkonsisti fl-għoti tas-servizz tan-navigazzjoni, il-ġenerazzjoni ta' żviluppi kbar f'għadd kbir ta' setturi ta' attività, huwa fattur tal-innovazzjoni teknoloġika u t-tkabbir tal-kompetittività tal-ekonomija Ewropea, huwa sors tal-ħolqien tal-impjiegi, ta’ dħul kummerċjali u ta' benefiċċji soċjoekonomiċi. L-għan tal-proposta huwa l-appoġġ tal-preżenza Ewropea fl-ispazju u l-iżvilupp tas-servizzi tas-satellita u, iktar speċifikament, biex jiġu pprovduti żewġ sistemi tan-navigazzjoni bis-satellita. Iktar preċiżament, il-programm Galileo jimmira li jistabbilixxi sistema globali tan-navigazzjoni bis-satellita tal-Ewropa (minn hawn 'il quddiem, GNSS). Permezz tagħha, l-utenti fid-dinja kollha se jingħatawlhom servizzi ta’ pożizzjonament, ta’ sinkronizzazzjoni u ta’ navigazzjoni għal firxa kbira ta’ applikazzjonijiet - mit-trasport sal-likwidazzjoni tat-titoli finanzjarji, il-forniment tal-elettriku, il-previżjonijiet meteoroloġiċi u l-ħlas għall-użu tat-toroq. EGNOS hija sistema Ewropea maħsuba biex ittejjeb ir-rendiment tal-GPS Amerikan fiż-żona Ewropea. Din ittejjeb is-servizzi eżistenti tan-navigazzjoni bis-satellita adattati għall-applikazzjonijiet kritiċi għas-sigurtà, bħat-trasport bl-ajru jew marittimu bħall-pilotaġġ jew l-illandjar ta’ ajruplan jew il-qsim ta’ kanal b’bastiment. 1.4.2. L-objettiv(i) speċifiku/ċi u l-attività(jiet) ABM/ABB ikkonċernata/i Objettiv speċifiku Nru 1 L-iżvilupp u l-forniment tal-infrastrutturi u s-servizzi globali tan-navigazzjoni bis-satellita (Galileo) qabel l-2019 L-għanijiet speċifiċi tal-programm Galileo, kif definiti fil-proposta għar-regolament, huma li jiġi assigurat li s-sinjali li tibgħat is-sistema skont dan il-programm ikunu jistgħu jiġu utilizzati biex jissodisfaw il-ħames funzjonijiet li ġejjin: - l-għoti ta’ “Servizz Miftuħ” (magħruf bħala “Open Service” jew OS), li huwa b'xejn għall-utenti u li jipprovdi l-informazzjoni dwar il-pożizzjonament u s-sinkronizzazzjoni, maħsuba għall-applikazzjonijiet tal-massa tan-navigazzjoni satellitari, - l-għoti ta’ “servizz għas-sikurezza tal-ħajja” (imsejjaħ “Safety of Life Service jew SoL) maħsub għall-utenti li għalihom is-sigurtà hija essenzjali. Dan is-servizz jissodisfa wkoll ir-rekwiżiti ta' ċerti setturi għall-kontinwità, id-disponibbiltà u l-preċiżjoni u jinkludi messaġġ ta' integrità li jallerta lill-utent bi kwalunkwe falliment fis-sistema; Ir-riċerka se tkompli sabiex tiddefinixxi mill-ġdid is-servizz SoL bil-għan li jissodisfa aħjar il-bżonnijiet tal-utenti, inaqqas l-impatt ta’ dan is-servizz fuq l-ispejjeż u jqis il-komplementarjetà mas-servizz SoL ta’ EGNOS; - l-għoti ta’ servizz kummerċjali (imsejjaħ, “Commercial Service" jew CS) għall-iżvilupp ta' applikazzjonijiet għall-użu professjonali jew kummerċjali minħabba prestazzjonijiet mtejba u dejta b'valur miżjud akbar minn dawk miksuba permezz ta' “servizz miftuħ”; - l-għoti ta’ “servizz pubbliku regolamentat” (imsejjaħ “Public Regulated Service” jew PRS) maħsub biss għall-utenti awtorizzati mill-organi governattivi, għall-applikazzjonijiet sensittivi li jesiġu livell kbir ta' kontinwità fis-servizz. Is-“servizz pubbliku regolamentat” juża sinjali b'saħħithom u kodifikati, - il-parteċipazzjoni fis-servizz ta' għajnuna u ta' salvataġġ (imsejjaħ "Search and Rescue Support Service" jew SAR) tas-sistema COSPAS-SARSAT billi jiġu identifikati sinjali ta' emerġenza mibgħuta minn beacons u jintbagħtulhom lura messaġġi. Subobjettiv speċifiku Nru 1: L-iżvilupp tal-infrastrutturi tan-navigazzjoni bis-satellita u l-għoti tas-servizzi inizjali ta’ Galileo qabel l-2014-2015 L-objettiv tal-programm Galileo huwa li joffri it-tliet servizzi inizjali qabel l-2014-2015 (OS, PRS et SAR) Objettiv speċifiku Nru 2 L-għoti tas-servizzi satellitari li jippermettu t-titjib tar-rendiment tal-GPS li gradwalment ikopru r-reġjun sħiħ tal-Konferenza Ewropea tal-Avjazzjoni Ċivili (CEAC) qabel l-2020 (EGNOS). Il-programm EGNOS, li jikkompleta s-sinjali tal-GPS Amerikan biex jagħti lill-utenti pożizzjonament iktar preċiż fiż-żona Ewropea[31], jimmira li joffri tliet servizzi : — is-servizz miftuħ (OS): għar-riċevituri tal-massa u l-applikazzjonijiet tal-utenti komuni. Dan se joffri sinjali aċċessibbli b’xejn għall-pożizzjonament. Ġie ddikjarat operattiv[32] f’Ottubru 2009 u diġà qed jintuża minn diversi setturi bħall-agrikoltura; — is-servizz tas-sikurezza tal-ħajja (Sikurezza tal-Ħajja jew SoL): għall-applikazzjonijiet kritiċi għas-sigurtà tal-ħajja fil-qasam tat-trasport, partikolarment l-avjazzjoni ċivili. Dan joffri garanzija ta’ rendiment superjuri u jinkludi sistema tat-twissija għall-integrità. Gie ddikjarat operattiv f’Marzu 2011 u jiġi użat mis-setturi tat-trasport tal-ajru fl-Ewropa ; — is-servizz tal-aċċess għad-dejta ta’ EGNOS (EDAS), għall-applikazzjonijiet imsaħħa, li joffri servizz ta’ dejta kummerċjali li l-aċċess għaliha huwa kkontrollat (pereżempju, permezz tal-internet jew minn telefowns mobbli). Subobjettiv speċifiku Nru 2: It-teħid tal-miżuri meħtieġa għall-garanzija tal-issuktar tal-operazzjonijiet lil hinn mill-2014 u għat-titjib gradwali tal-kwalità tas-servizzi sal-2020. Attività(jiet) ABM/ABB ikkonċernati Il-Kapitolu 02 05: programmi Ewropej tan-navigazzjoni bis-satellita (EGNOS u Galileo) 1.4.3. Ir-riżultat(i) u l-impatt mistennija Speċifika l-effetti li l-proposta/l-inizjattiva mistennija jkollha fuq il-benefiċjarji/il-gruppi fil-mira. Il-programmi Ewropej tan-navigazzjoni bis-satellita tnedew aktar minn għaxar snin ilu bl-ambizzjoni politika li tiġi żviluppata u uzata sistema li tkopri d-dinja kollha u li permezz tagħha l-Unjoni Ewropea tibbenefika mill-vantaġġi strateġiċi u ekonomiċi u tipprovdi servizzi tan-navigazzjoni bis-satellita li huma perfettament adattati għall-użi ċivili. Galileo u EGNOS se jagħtu vantaġġi soċjoekonomiċi importanti lill-Unjoni Ewropea minħabba: i) il-vantaġġi diretti li jirriżultaw mit-tkabbir tas-suq avvanzat GNSS (riċevituri u applikazzjonijiet). Pereżempju, jekk iktar ajruplani jkunu mgħammra bir-riċevituri GNSS, il-manifatturi ta' dawn ir-riċevituri jibbenefikaw minn dħul addizzjonali; ii) il-vantaġġi indiretti li jirriżultaw mill-applikazzjonijiet il-ġodda li jitfaċċaw. Jekk it-tul tat-titjira titnaqqas bis-saħħa ta' navigazzjoni aħjar, l-ajruplani jniġġsu inqas u l-passiġġieri jiggwadanjaw ħin prezzjuż. Barra minn hekk, b'modi tat-trasport iktar sikuri u servizzi tal-emerġenza iktar effikaċi, iktar ħajjiet ikunu jistgħu jiġu salvati; iii) vantaġġi diretti li jirriżultaw mit-tkabbir tas-suq avvanzat u tar-riperkussjonijiet teknoloġiċi fuq is-setturi l-oħra. L-investimenti realizzati f'dan is-segment tal-GNSS avvanzat se tapprofitta minnhom l-industrija. Madankollu, setturi oħrajn se japprofittaw ukoll mill-iżviluppi l-ġodda fis-settur spazjali. Pereżempju, l-istrumenti maħsuba biex jevalwaw u jimmonitorjaw is-saħħa strutturali tal-lanċaturi jew tat-tankijiet tal-fjuwil jistgħu jiġu utilizzati fl-intrapiżi tas-settur awtomobilistiku, tal-bini u tal-enerġija u l-intrapriżi tal-utilità pubblika. Avolja s-sistema implimentata mill-programm Galileo se tkun awtonoma, is-servizzi se jiġu ottimizzati bis-saħħa tal-interoperabilità tagħha ma' sistemi oħrajn bħall-GPS Amerikan u l-GLONASS Russu. B'konsegwenza, il-kooperazzjoni ma' pajjiżi oħra li joffru s-servizzi tan-navigazzjoni bis-satellita se tippermetti li l-benefiċċji għall-utenti, iċ-ċittadini u l-ekonomija ġenerali jiġu ottimizzati. 1.4.4. Indikaturi tar-riżultati u l-impatt Speċifika l-indikaturi għall-monitoraġġ tal-implimentazzjoni tal-proposta/inizjattiva Objettiv speċifiku Nru 1 Il-programm Galileo jimmira li jiżviluppa u jforni infrastrutturi u servizzi globali tan-navigazzjoni bis-satellita. Għal dan il-għan, l-infrastruttura żviluppata għandha tkun mantenuta kostantement u l-komponenti tagħha għandhom jiġġeddu jekk ikun hemm bżonn. L-indikatur marbut mal-infrastruttura Galileo: – Numru kumulattiv ta' satelliti operazzjonali: 18-il satellita sal l-2015, 30 sal-2019 – Verżjoni tal-infrastruttura terrestri implimentata: v2 sal-2015 Indikatur marbut mal-forniment tas-servizzi Galileo: – Numru ta’ servizzi implimentati: tliet servizzi inizjali sal-2015, ħames servizzi sal-2020 Objettiv speċifiku Nru 2 Il-programm EGNOS jimmira li jagħti servizzi mtejba tan-navigazzjoni bis-satellita fl-Ewropa kollha. L-infrastruttura tiegħu għandha tiġi mantnuta fil-livell operazzjonali u l-kopertura attwali għandha tiġi estiża għall-Unjoni Ewropea kollha, sabiex l-utenti jkunu jistgħu jibbenefikaw mis-servizzi tiegħu mingħajr diskriminazzjoni fl-Unjoni kollha. Indikaturi marbuta mal-kwalità tas-servizz offrut u mal-estensjoni ġeografika tal-EGNOS: – Numru ta' bidliet fis-servizzi ppreżentati lill-awtoritajiet taċ-ċertifikazzjoni: 3 fil-perjodu 2014-2020. Dawn il-bidliet se jiġu inklużi fid-dokumenti li jiddefinixxu s-servizzi u li jkunu disponibbli għall-pubbliku. 1.5. Raġuni(jiet) għall-proposta/inizjattiva 1.5.1. Rekwiżit(i) li jrid(u) jiġi/u ssodisfat(i) fuq medda qasira jew twila taż-żmien It-teknoloġiji GNSS, bis-saħħa tal-kapaċità tagħhom li jiddeterminaw il-pożizzjoni, il-veloċità u l-ħin bi preċiżjoni affidabbli ħafna, huma essenzjali għat-titjib tal-effikaċità f'diversi oqsma. L-esperjenza akkwistata bil-GPS (sistema ta' pożizzjonament globali) Amerikana wriet il-vantaġġi tan-navigazzjoni bis-satellita sal-punt li dan il-GPS jitqies fl-Istati Uniti bħala l-ħames servizz ta' utilità pubblika, wara l-ilma, l-elettriku, il-gass u t-telefown. L-utenti militari u ċivili Amerikani żviluppaw dipendenza kbira fir-rigward tal-GPS. Diversi pajjiżi oħra wkoll irrikonoxxu d-dipendenza tagħhom u bħalissa qed jibnu s-sistema globali tagħhom għan-navigazzjoni bis-satellita (GNSS). Illum, l-utenti tan-navigazzjoni bis-satellita fl-Ewropa ma għandhomx alternattiva ħlief li jużaw is-sinjali tas-satellita mill-GPS tal-Istati Uniti jew il-GLONASS għall-pożizzjonament u n-navigazzjoni. Għaldaqstant, l-ekonomija Ewropea qed isserraħ dejjem iktar fuq infrastruttura militari li mhux ikkontrollata mill-Ewropa u li mhix iddisinjata primarjament biex taqdi skopijiet ekonomiċi Ewropej. Barra minn hekk, id-disponibbiltà ta' dawn is-sistemi mhijiex għal kollox affidabbli, partikolarment fiż-żoni urbani b'popolazzjoni densa[33]. Ukoll, ma jagħtux biżżejjed garanzija għall-kwalità u l-kontinwità tas-servizzi lill-utenti ċivili Ewropej. Minn perspettiva politika, u bil-GPS operazzjonali mill-bidu tas-snin 90, l-Unjoni Ewropea rat li hemm bżonn li l-Ewropa jkollha s-sistema globali ta' navigazzjoni bis-satellita tagħha[34]. Sew qabel it-tixrid wiesa' tal-applikazzjonijiet ibbażati fuq il-GNSS, bħas-servizzi tal-lokalizzazzjoni jew is-servizzi tan-navigazzjoni fil-karozza, il-Kunsill u l-Parlament ipprevedew li se jkun hemm bżonn ikbar għall-għodod tan-navigazzjoni. Essenzjalment, hija l-awtonomija Ewropea fil-qasam tan-navigazzjoni bis-satellita li mexxiet din l-intrapriża. Din il-viżjoni politika għandha dawn l-objettivi: • It-twaqqif tal-ewwel infrastruttura globali awtonoma tan-navigazzjoni u l-pożizzjonament bis-satellita, taħt kontroll ċivili, li tiggarantixxi s-servizzi tal-GNSS bla interruzzjoni u toffri vantaġġ strateġiku lill-Ewropa. Madankollu, kif sar evidenti iktar tard, jeħtieġ li jkun hemm[35] interoperabilità mas-sistemi l-oħra, partikolarment il-GPS Amerikan, sabiex ikun hemm l-aħjar kwalità tas-servizzi li jingħataw lill-utenti u sabiex ikun hemm vantaġġi soċjoekonomiċi. • It-tisħiħ